การประกอบธุรกิจของแต่ละสายผลิตภัณฑ์

ลักษณะของผลิตภัณฑ์และบริการหลัก

บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) เป็นทั้งโรงพิมพ์และสำนักพิมพ์ขนาดใหญ่
ประกอบด้วยธุรกิจ 4 สายงาน คือ

1.  รับจ้างพิมพ์งานทั่วไป (สายงานธุรกิจโรงพิมพ์)

สายงานธุรกิจโรงพิมพ์ เป็นสายการผลิตหลักที่สำคัญของบริษัท
มีระบบการผลิตและบริการงานพิมพ์แบบครบวงจร เพื่อรองรับงานจากสายธุรกิจสำนักพิมพ์
กลุ่มนิตยสาร และหนังสือเล่ม และงานรับจ้างพิมพ์ภายนอก (Commercial Printing)
โดยต้นฉบับจากสายงานนิตยสาร และหนังสือเล่ม
จะถูกส่งผ่านเข้าโรงพิมพ์ผ่านทางเครือข่ายสื่อสารคอมพิวเตอร์ และจัดทำปรู๊ฟสีดิจิตอลที่ทันสมัย
และผลิตแม่พิมพ์ เพื่อผลิตงานพิมพ์ด้วยเครื่องจักรและระบบการผลิตที่มีประสิทธิภาพสูง
ไปจนถึงการเข้าเล่มที่ได้ทั้งความสวยงามและคุณภาพ

งานรับจ้างพิมพ์ มีความหลากหลายรูปแบบและครบวงจร โดยมีหน่วยงาน Amarin Publishing
Services – APS ที่สร้างสรรค์ตั้งแต่การออกแบบแนวคิด (Conceptual Design) จัดทำเนื้อหา
ออกแบบและจัดอาร์ตเวิร์ก ถ่ายภาพ การปรับแต่งรีทัชภาพ การปรับแก้ไขโทนสีของภาพถ่าย
(Color Enhancement) เป็นบริการที่เชื่อมต่อกับกระบวนการผลิตสิ่งพิมพ์
ไปจนถึงสื่อดิจิตอลและสื่ออิเล็กทรอนิกส์ในรูปแบบต่างๆ โดยมีบริการ Digital Publishing
Services – DPS
ซึ่งควบคุมคุณภาพการผลิตสื่อยุคใหม่ให้สำเร็จตามความประสงค์ภายใต้งบประมาณที่ลูกค้าพึงพอใจ
อาทิ e-book หรือ Digital Publishing และ Tablet Publishing
ทำให้ตอบสนองความต้องการของลูกค้าโรงพิมพ์ได้ครอบคลุมกว้างขวางยิ่งขึ้น ทั้งหน่วยงานราชการ
องค์กรเอกชน และลูกค้ารายย่อยที่ต้องการงานพิมพ์คุณภาพสูง
รวมถึงผู้ที่ต้องการสื่อในหลากหลายรูปแบบ

นอกจากนี้ สายงานธุรกิจโรงพิมพ์ สามารถให้บริการงานพิมพ์ครบวงจร
ทั้งงานผลิตสิ่งพิมพ์บนกระดาษ ที่สามารถใช้เครื่องพิมพ์อ็อฟเซ็ทแบบป้อนแผ่น
ด้วยการประยุกต์ใช้เทคโนโลยีวิศวกรรมอุตสาหการ (Industrial Engineering)
ผนวกกับการควบคุมต้นทุนการผลิตได้ดีและการเลือกสรรเทคโนโลยีที่ตอบสนองในด้านคุณภาพ
และประสิทธิภาพการผลิตชั้นเลิศ รวมถึงการวิจัยค้นคว้าเพื่อพัฒนาเทคนิค
คัดสรรวัตถุดิบเพื่องานพิมพ์ให้มีคุณภาพ ซึ่งสอดคล้องกับสภาวะตลาด
และการแข่งขันในระดับภูมิภาคดังจะเห็นได้จากสายงานธุรกิจโรงพิมพ์สามารถคว้ารางวัลคุณภาพทางการพิมพ์
อาทิ Asian Print Awards, Thailand Print Awards.
อย่างสม่ำเสมอในช่วงหลายๆปีที่ผ่านมานอกจากคุณภาพผลิตภัณฑ์แล้ว
สายงานธุรกิจโรงพิมพ์ยังคงมุ่งมั่นในการบริหารจัดการผลิตและบริการตามแนวทางสากลของ
ISO-9001 อีกด้วย

1.  ลักษณะลูกค้า

กลุ่มลูกค้าของงานรับจ้างพิมพ์ทั่วไปของบริษัทมีหลากหลายมากมาย โดยสามารถจะแยกเป็นกลุ่มๆ
ได้ดังนี้

1.  งานพิมพ์ในพระราชสำนัก

2.  หน่วยราชการ, รัฐวิสาหกิจ

3.  กลุ่มธนาคารและสถาบันการเงินต่างๆ

4.  กลุ่มมูลนิธิต่างๆ ศาสนาต่างๆ สมาคมต่างๆ

5.  กลุ่มบริษัทเอกชน นิติบุคคล อุตสาหกรรมชั้นนำ

6.  กลุ่มนักวิชาการ อาจารย์ ศิลปิน และบุคคลทั่วไป

7.  กลุ่มสถาบันการศึกษา มหาวิทยาลัย โรงเรียน

8.  กลุ่มลูกค้าต่างประเทศ

1.2 ลักษณะรายได้

โครงสร้างรายได้งานรับจ้างพิมพ์ เป็นรายได้ที่รวมค่าบริการออกแบบ, ทำรูปเล่ม,
จัดพิมพ์และค่าวัตถุดิบในการจัดพิมพ์เหมารวมเป็นยอดเดียวกัน
แบ่งเป็นรายได้งานพิมพ์ภายในประเทศร้อยละ 99 ของยอดรวมรายได้รับจ้างพิมพ์ ที่เหลือร้อยละ 1
เป็นงานพิมพ์ต่างประเทศ

  2. ผลิตสิ่งพิมพ์สำนักพิมพ์ (สายงานนิตยสารและสายงานหนังสือเล่ม)

จากการที่บริษัทสั่งสมประสบการณ์ธุรกิจสำนักพิมพ์เป็นเวลาอันยาวนาน
และมุ่งเน้นที่จะพัฒนาการผลิตนิตยสารและหนังสือเล่มในแนวต่าง ๆ
เพื่อตอบสนองกลุ่มผู้อ่านซึ่งมีความต้องการแตกต่างกันออกไป
จนเป็นที่ยอมรับจากผู้อ่านอย่างกว้างขวาง มีกองบรรณาธิการขนาดใหญ่ที่ผลิตนิตยสารชั้นนำ
และหนังสือเล่ม แบ่งตามประเภทสิ่งพิมพ์แต่ละชนิด ดังนี้

สิ่งพิมพ์ในรูปนิตยสาร (สายงานนิตยสาร)

ด้วยปณิธานอันแน่วแน่มากกว่า 30
ปีนับตั้งแต่มีการเปิดตัวนิตยสารบ้านและสวนบริษัทยังคงมุ่งมั่นสร้างสรรค์

นิตยสารคุณภาพเรื่อยมาจนเกิดนิตยสารสำหรับผู้หญิงอย่าง “แพรว” และ “สุดสัปดาห์”
ขึ้นและได้รับการตอบรับเป็นอย่างดี

ในช่วงปี 2540 บริษัทเริ่มหันมาผลิตนิตยสารสำหรับเป็นแนวทางในการดูแลสุขภาพมากขึ้นได้แก่
“ชีวจิต” และ

“Health & Cuisine” ต่อมาในปี 2544 บริษัทได้รับลิขสิทธิ์ให้เป็นผู้ดำเนินการจัดพิมพ์นิตยสาร
“National Geographic

ฉบับภาษาไทย” ปี 2546 ผลิตนิตยสาร “room” ปี 2547 ผลิตนิตยสาร “WE” และต่อมาในปี
2548 ได้รับลิขสิทธิ์พิมพ์นิตยสาร “Real Parenting” ปี 2550 ได้รับลิขสิทธิ์พิมพ์นิตยสาร
“InStyle” ปี 2551 บริษัทได้ผลิตนิตยสาร “Secret”

และบริษัทได้ผลิตนิตยสาร “my home” ขึ้นในปี 2553 และล่าสุดนิตยสาร “lemonade” ในปี
2554

ณ เดือนธันวาคม 2555 มีนิตยสารออกจำหน่ายจำนวน 13
ฉบับทั้งรายปักษ์และรายเดือนเพื่อให้สอดคล้องกับความต้องการของผู้อ่านที่มีรสนิยมหลากหลาย
และกล่าวได้ว่านิตยสารของบริษัทมียอดขายสูงสุดเมื่อเทียบกับนิตยสารประเภทเดียวกัน
และล้วนเป็นนิตยสารชั้นนำของประเทศทุกฉบับ

นิตยสารบ้านและสวน

นิตยสารเพื่อคนรักบ้านที่ได้รับความนิยมสูงสุดในประเทศไทย

นิตยสารฉบับแรกของบริษัทที่ดำเนินงานเข้าสู่ปีที่ 37
โดยมุ่งนำเสนอเรื่องราวเกี่ยวกับการตกแต่งบ้าน การจัดสวน เกร็ดความรู้เกี่ยวกับบ้าน
รวมถึงเทรนด์การออกแบบ สถาปัตยกรรม งานศิลปะ ไลฟ์สไตล์
และผลิตภัณฑ์ต่างๆที่เกี่ยวข้องโดยมีกลุ่มผู้อ่านที่ครอบคลุมช่วงวัยทำงาน
ผู้ที่มองหาบ้านเพื่อสร้างครอบครัวใหม่ หรือผู้ที่ต้องการต่อเติมและตกแต่งบ้าน วันนี้ “บ้านและสวน”
เป็นนิตยสารเกี่ยวกับบ้านและสวนที่มียอดพิมพ์ต่อฉบับสูงสุดในประเทศ
และนับได้ว่าเป็นนิตยสารหมวดตกแต่งบ้านที่ขายดีที่สุดของประเทศไทย วางตลาดทุกวันที่ 7
ของเดือนราคาหน้าปก 100 บาท

นิตยสารแพรว

Modern & Luxury Style Magazine

นิตยสารรายปักษ์สำหรับสาวยุคใหม่วัยทำงานที่ทันสมัย ใฝ่รู้
และสร้างแรงบันดาลใจให้กับผู้หญิงในทุกๆ ด้าน มีเนื้อหาสาระและความบันเทิงครบครัน
ตั้งแต่เรื่องแฟชั่น ความงาม สุขภาพ ไลฟ์สไตล์ ข่าวคราวความเคลื่อนไหวในสังคม
บทสัมภาษณ์บุคคลที่น่าสนใจ และเรื่องราวต่างๆ ที่ผู้หญิงควรรู้ วางตลาดทุกวันที่ 10 และ 25
ของเดือน ราคาหน้าปก 90 บาท

นิตยสารสุดสัปดาห์

นิตยสารสำหรับผู้หญิงวัยรุ่นใหม่ที่โดดเด่นในเรื่อง Update: Fashion, Beauty, People,
Place

นิตยสารรายปักษ์ที่มุ่งนำเสนอเนื้อหาเพื่อตอบโจทย์ของคนทันสมัย
หยิบเรื่องเด่นประเด็นฮ็อตจากทุกแวดวงสังคม แฟชั่น ความงาม
ทั้งในประเทศและนอกประเทศมาอัพเดทให้คุณรู้ก่อนใคร ขณะเดียวกันก็ไม่ทิ้งเรื่องของชีวิตสังคม
และชีวิตส่วนตัว ทั้งการงาน สุขภาพ ความรัก ซึ่งอยู่คู่สาวๆ มาทุกยุคทุกสมัย ก้าวเข้าสู่ปีที่ 30
พร้อมเพิ่มจำนวนหน้าและคอลัมน์ใหม่จุใจกว่าเดิม วางตลาดทุกวันที่ 1 และ 16 ของเดือน
ราคาหน้าปก 80 บาท

นิตยสารชีวจิต

นิตยสารที่ช่วยให้คุณฉลาด หุ่นดี อ่อนเยาว์ อายุยืน

นิตยสารสุขภาพรายปักษ์ที่มียอดจำหน่ายสูงสุด ให้ความรู้เรื่องสุขภาพการดูแลตนเอง
การออกกำลังกายและการเลือกรับประทานอาหารที่เป็นประโยชน์
เพื่อป้องกันและฟื้นฟูอาการเจ็บป่วย ตลอดจนการดูแลตนเองแม้ในยามที่ไม่เจ็บป่วย
โดยยึดหลักการแพทย์แบบผสมผสานองค์รวม (Holistic) ผ่านการนำเสนอข้อมูลที่เข้าใจง่าย
สามารถนำไปปฏิบัติได้จริงในชีวิตประจำวันบุคลิกของหนังสือที่ดูทันสมัยมีชีวิตชีวาตั้งอยู่บนพื้นฐานที่เป็นธรรมชาติ
เพื่อความเป็นเลิศของสุขภาพกายและใจ นิตยสาร “ชีวจิต”
เป็นนิตยสารสุขภาพที่มียอดพิมพ์สูงสุดในประเทศไทยวางตลาดทุกวันที่ 1 และ 16
ของเดือนราคาหน้าปก 55 บาท

นิตยสาร Health & Cuisine

นิตยสารที่สร้างแรงบันดาลใจให้คนรักการทำอาหาร

นิตยสารรายเดือนที่ให้ความรู้เรื่องอาหารเพื่อสุขภาพ
สูตรอาหารและวัตถุดิบที่คัดสรรมาเพื่อผู้อ่านโดยเฉพาะ
ตลอดจนเรื่องราวสุขภาพความงามเพื่อผู้หญิงยุคใหม่ ภายใต้แนวคิด “Inspiration for
Healthy Living” ตอบสนองวิถีชีวิตทันสมัย

ที่มุ่งเน้นการดูแลตนเอง นับตั้งแต่เรื่องของอาหารการกินไปจนถึงเรื่องของสุขภาพ
ซึ่งสิ่งเหล่านี้สามารถทำได้อย่างเรียบง่ายเป็นอีกหนึ่งทางเลือกสำหรับผู้ต้องการแสวงหาสิ่งดีๆให้กับชีวิต
วางตลาดทุกวันที่ 5 ของเดือนราคาหน้าปก 90 บาท

นิตยสาร National Geographic ฉบับภาษาไทย

พาคุณท่องโลกกว้างพร้อมเปิดประสบการณ์น่าอัศจรรย์ผ่านสุดยอดสารคดี
และภาพถ่ายจากช่างภาพสารคดีชั้นแนวหน้า เพราะเราเชื่อว่า “ชีวิตคือความอยากรู้”

นิตยสารรายเดือนที่พาผู้อ่านโลดแล่นไปในโลกแห่งความรู้ ตื่นตาตื่นใจไปกับภาพถ่ายตระการตา
และสารคดีความรู้จากทั่วทุกมุมโลก ครอบคลุมเนื้อหาหลากหลาย ตั้งแต่ประวัติศาสตร์ โบราณคดี
และอารยธรรมไปจนถึงวิทยาศาสตร์เทคโนโลยีและธรรมชาติวิทยา
เราคือนิตยสารสารคดีอันดับหนึ่งของประเทศที่ “เปรียบเสมือนคลังความรู้ของทุกคนในครอบครัว”
วางตลาดทุกวันที่ 4 ของเดือนราคาหน้าปก 120 บาท

นิตยสาร room

คู่มือแต่งบ้าน ให้คุณสนุกกับทุกพื้นที่อย่างมีรสนิยม

นิตยสารรายเดือนที่เปรียบเสมือนดีไซเนอร์ผู้รู้ใจเรื่องการตกแต่ง
นำเสนอข้อมูลที่เข้ากับไลฟ์สไตล์ของคนรุ่นใหม่ที่ทันสมัย มีสไตล์
โดดเด่นในเรื่องของดีไซน์ที่สร้างแรงบันดาลใจให้กับผู้อยู่อาศัย นำเสนอสิ่งที่เป็นจริงและสัมผัสได้
พร้อมภาพประกอบสวยสดในมุมมองที่แตกต่าง นิตยสาร “room”
จึงทำให้ผู้อ่านสนุกกับการใช้ชีวิตในทุกพื้นที่อย่างมีรสนิยมวางตลาดทุกวันที่ 1 ของเดือนราคาหน้าปก
90 บาท

นิตยสาร WE

Love, Wedding & Living Together

นิตยสารรายเดือนที่จะช่วยให้วันแต่งงานของคุณสมบูรณ์แบบและน่าจดจำ
ด้วยการนำเสนอไอเดียงานแต่งงานเก๋ๆ พร้อมทั้งวิธีเตรียมตัวสำหรับคุณเจ้าสาว
ให้คำแนะนำในเรื่องเกี่ยวกับความรักและการดูแลความสัมพันธ์ให้ดำเนินไปอย่างมีความสุข
ภายใต้แนวคิด Love, Wedding & Living Together วางตลาดทุกวันที่ 5 ของเดือน
ราคาหน้าปก 120 บาท

นิตยสาร Real Parenting

เลือกสรรสิ่งดีที่สุดเพื่อลูกรักของคุณ

นิตยสารแม่และลูกเล่มแรกในเครืออมรินทร์
นำเสนอข้อมูลความรู้ที่ได้คัดสรรมาให้เหมาะกับพ่อแม่ยุคใหม่ ทั้งเรื่องการเลี้ยงลูกในแต่ละช่วงวัย
ตั้งแต่ในครรภ์ถึง 12 ปี การันตีโดยผู้เชี่ยวชาญและจากประสบการณ์จริงของคุณแม่
ช่วยให้ลูกเติบโตได้อย่างสมบูรณ์แบบรอบด้าน ทั้งในเรื่องสุขภาพ ความฉลาด พัฒนาการ
และการเรียนรู้ รวมทั้งเรื่องการดูแลตนเองของคุณแม่และสัมพันธภาพของครอบครัว
วางตลาดทุกวันที่ 1 ของเดือน ราคาหน้าปก 85 บาท

นิตยสาร InStyle

Fashion, Beauty, Celebrity, Lifestyle

นิตยสารรายเดือนสำหรับผู้หญิง โดดเด่นและแตกต่างในการอัพเดทเรื่องราว
พร้อมนำเสนอเนื้อหาด้านแฟชั่นความงาม และไลฟ์สไตล์ของเหล่าคนดัง
นำเสนอแบบมิกซ์แอนด์แมทช์ที่นำมาปรับใช้ในชีวิตประจำวันได้เป็นดั่งสไตลิสท์ส่วนตัวอันดับ 1
ช่วยให้คุณผู้หญิงดูโดดเด่นอย่างมีสไตล์จนทุกคนต้องเหลียวมอง วางตลาดทุกต้นเดือนราคาหน้าปก 90
บาท

นิตยสาร Secret

รับประกัน ! อ่านคลายทุกข์ สร้างสุข

นิตยสารรายปักษ์แนวสุขภาพใจที่สร้างแรงบันดาลใจ เป็นหลักให้แก่ชีวิต
เป็นที่พึ่งทางใจด้วยการนำเสนอแง่คิดดีๆจากหลากหลายบุคคล ผ่านเนื้อหาที่เข้าใจง่าย อ่านสนุก
ให้แง่คิดเคล็ดลับ และแนวทางปฏิบัติ เพื่อนำไปสู่ความสุขและความสำเร็จในชีวิต วางตลาดทุกวันที่
10 และวันที่ 26 ของเดือนราคาหน้าปก 55 บาท

นิตยสาร my home

แต่งบ้านสวยด้วยตัวคุณเองในราคาที่คุณทำได้

นิตยสารที่นำเสนอไอเดียเกี่ยวกับการออกแบบตกแต่งบ้านและสวน โดดเด่นด้วยการนำเสนอ
เปรียบเทียบวัสดุ และสินค้าหลากหลายรูปแบบ หลายราคา นานาแหล่งซื้อ เพื่อให้ได้เลือกสรรสิ่งที่ดี
เหมาะที่สุดในการตกแต่งบ้านให้สวยงามมีสไตล์ และไม่เปลืองสตางค์ในกระเป๋า วางตลาดทุกวันที่
20 ของเดือนราคาหน้าปก 65 บาท

นิตยสาร lemonade

สวย คุ้มค่า ในราคาสบายกระเป๋า

นิตยสารรายปักษ์สำหรับผู้หญิงยุคใหม่ ที่ต้องการดูแลตนเองแบบ 360 องศา
ในลักษณะทางเลือกให้เหมาะกับผู้หญิงยุคใหม่แบบ How to ด้วยวิธีการนำเสนอแบบเป็นขั้นตอน
ละเอียด เข้าใจง่าย และคัดสรรสิ่งที่คุ้มค่า คุ้มราคา ให้กับผู้อ่านสามารถเลือกใช้ได้อย่างชาญฉลาด
เพื่อเคียงข้างผู้อ่านในฐานะเพื่อนสนิทผู้รู้ใจและรู้จริง วางตลาดทุกวันที่ 5 และวันที่ 20 ของเดือน
ราคาหน้าปก 59 บาท

สิ่งพิมพ์ในรูปหนังสือเล่ม (สายงานหนังสือเล่ม)

ด้วยการใส่ใจและให้ความสำคัญกับกลุ่มผู้อ่าน
บริษัทได้จัดตั้งสำนักพิมพ์คุณภาพในเครืออมรินทร์ให้กิจการหนังสือเล่มเติบโตควบคู่ไปกับการทำนิตยสาร
เริ่มต้นด้วย “แพรวสำนักพิมพ์” ผลิตหนังสือเล่มประเภทวรรณกรรม เรื่องสั้น และบทกวีในปี 2535

ปัจจุบันบริษัท ได้ขยายกองบรรณาธิการเพื่อผลิตหนังสือให้ครอบคลุมความต้องการของผู้อ่านถึง 17
สำนักพิมพ์ ซึ่งผลิตหนังสือครอบคลุมหลากหลายหมวดหมู่
ตั้งแต่หนังสือสร้างเสริมจินตนาการสำหรับเด็ก ไปจนถึงเรื่องราวเกี่ยวกับสุขภาพ อาหาร
การตกแต่งบ้านและสวน และอีกมากมาย เพื่อตอบรับความต้องการของนักอ่านทุกเพศทุกวัย
โดยยึดหลัก "คุณภาพ" เป็นหัวใจสำคัญ

แพรวสำนักพิมพ์

แพรวสำนักพิมพ์เน้นผลิตวรรณกรรมไทยและวรรณกรรมแปล ครอบคลุมประเภทงาน เรื่องสั้น
นวนิยาย บทกวี สารคดี บทความ และสาระบันเทิง ภายใต้ปรัชญาการทำงาน
การอ่านคือรากฐานที่สำคัญ มากว่า 20 ปี โดยมีผลงานครองความนิยมตลอดกาล อาทิ
นิทานเวตาล, รหัสลับดาวินชี และผลงานเกียรติยศประจำปี ชุด
วรรณกรรมสร้างสรรค์ยอดเยี่ยมแห่งอาเซียน (ซีไรต์) ฉบับปกแข็ง 6 เล่ม
ประกอบไปด้วยเพียงความเคลื่อนไหว, ขุนทอง...เจ้าจะกลับเมื่อฟ้าสาง, ใบไม้ที่หายไป,
ม้าก้านกล้วย, ความสุขของกะทิ, ลับแล,แก่งคอย และชุดผลงานของวิลเลียม เชกสเปียร์
ฉบับปกแข็ง 4 เล่ม ประกอบด้วย หรรษาราตรี, พายุพิโรธ, แมคเบธ และราตรีนิมิตกลางคิมหันต์

สำนักพิมพ์แพรวเพื่อนเด็ก

สำนักพิมพ์แพรวเพื่อนเด็กเน้นผลิตหนังสือสำหรับเด็กวัย 0-8 ปี ทั้งนิทาน
หนังสือฝึกทักษะเสริมความรู้ และคู่มือผู้ปกครองและคุณครู เพื่อเสริมสร้างจินตนาการ
ตอบสนองต่อพัฒนาการเรียนรู้ รวมถึงเป็นสื่อสร้างสัมพันธ์ภายในครอบครัว
โดยเน้นให้พ่อแม่อ่านหนังสือให้ลูกฟัง เพื่อเสริมศักยภาพหลายๆด้านของเด็ก อาทิ สติปัญญา อารมณ์
และจริยธรรม ปกที่ติดอันดับขายดีได้แก่ ชุดคาบเรียนงานประดิษฐ์ของคิมชุงวอน,
ชุดสติ๊กเกอร์หรรษา...พัฒนา IQ-EQ-CQ, ชุดหนูน้อยวาดเส้น...เล่นสีสัน, 1.2.3 มานับเลขกัน
และของเล่นจากไม้ ของใช้จากต้น เป็นต้น

สำนักพิมพ์แพรวเยาวชน

สำนักพิมพ์แพรวเยาวชนจัดพิมพ์วรรณกรรมเยาวชนชั้นดีทั้งไทยและเทศ
เพื่อเสริมสร้างจินตนาการและปลูกฝังรสนิยมการอ่านที่ดีและมีคุณภาพให้แก่เยาวชนไทย
ปกที่ติดอันดับขายดีได้แก่ อินเฮริแทนซ์, ฮอบบิท, ลอร์ด ออฟ เดอะ ริงส์, ชาร์ล็อต
แมงมุมเพื่อนรัก, เกาะที่มีความสุขที่สุดในโลก และส้มสีม่วง เป็นต้น

สำนักพิมพ์บ้านและสวน

สรรค์สร้างสารพันความรู้ที่เกี่ยวกับบ้าน สวน พรรณไม้ งานช่างและงานประดิษฐ์ต่างๆ
เพื่อเสริมสร้างความรู้ความเข้าใจในงานก่อสร้าง สถาปัตยกรรมและการออกแบบ การปรับปรุง
ซ่อมแซม สร้างเสริม บำรุงดูแลบ้าน สวน และพรรณไม้ต่างๆ รวมถึงการสร้างค่านิยมและรสนิยมที่ดี
เพื่อให้ทุกคนได้ใช้ชีวิตอย่างรื่นรมย์และมีความสุข

หนังสือที่ติดอันดับขายดีได้แก่ หนังสือชุด 12 แบบแต่งบ้านและจัดสวน, หนังสือชุด I love home,
I love garden และ I love plant, หนังสือคู่มือการจัดและตกแต่งบ้านและการจัดสวน อาทิ
Make Me Home, Garden Element, Tropical Modern Home, ซื้อบ้านได้ถูกใจ,
สร้างบ้านได้ตรงใจ, สวนหลากสไตล์, Small & Smart Garden, Fern Mania, Orchid
Mania หนังสือชุดงานฝีมือต่างๆ อาทิ Napkin Decoupage, Teddy Bear Painting
และหนังสืองานฝีมือที่แปลจากภาษาญี่ปุ่น

สำนักพิมพ์อมรินทร์ธรรมะ

สำนักพิมพ์อมรินทร์ธรรมะมุ่งเน้นผลิตหนังสือธรรมะที่เข้าใจง่าย นำไปใช้ได้จริง
เพื่อพัฒนาคุณภาพชีวิตและจรรโลงคุณธรรมอันดีงามของสังคม รวมถึงหนังสือธรรมะสำหรับคนรุ่นใหม่
ธรรมะภาคปฏิบัติที่รู้ลึก รู้จริง เพื่อยกจิตเข้าสู่เส้นทางอริยะ ปกที่ติดอันดับขายดีได้แก่
นิพพานระหว่างวัน, ภารกิจdelete กรรม, คนตายกลับบ้านได้, นี่หรือเมืองพุทธ,
สวดทันทีสุขทันใจ, อัศจรรย์แห่งนิพพาน

สำนักพิมพ์อมรินทร์คอมมิกส์

สำนักพิมพ์อมรินทร์คอมมิกส์เน้นผลิตหนังสือความรู้สำหรับเด็ก ทั้งในรูปแบบการ์ตูน หนังสือภาพความรู้
และสารคดีที่อ่านสนุก โดดเด่นด้วยภาพลายเส้นสวยงาม ควบคู่ไปกับสารประโยชน์
เกร็ดความรู้ที่เหมาะสำหรับการเรียนรู้ของเด็ก ปกที่ติดอันดับขายดีได้แก่ สารคดีชุดเราคืออาเซียน,
การ์ตูนความรู้ชุด วิทยาศาสตร์ฉลาดรู้, ไดโนเสาร์ Pop-up เป็นต้น

สำนักพิมพ์อมรินทร์ CUISINE

สำนักพิมพ์อมรินทร์ CUISINE มุ่งผลิตและนำหนังสืออาหารหลายประเภท ทั้งอาหารไทย
อาหารนานาชาติ ขนม และเครื่องดื่ม เป็นเมนูเพื่อสุขภาพที่ผ่านการทดสอบเรื่องรสชาติอย่างพิถีพิถัน
เพื่อยืนยันว่า อาหารอร่อยคุณเองก็ทำได้ ปกที่ติดอันดับขายดี ได้แก่ 50 เมนูกินให้ผอมภายใน 30
วัน, Hot & Cold Dessert, ชุดจานเด็ด, หมูทำอะไรก็อร่อย เล่ม 2

สำนักพิมพ์อมรินทร์ HOW-TO

สำนักพิมพ์อมรินทร์ HOW – TO มุ่งผลิตหนังสือทั้งแนวจิตวิทยาและการพัฒนาตนเอง การงาน
การเงิน และการบริหาร ที่มีเนื้อหาเข้าใจง่ายและนำไปปฏิบัติได้จริง ปกที่ติดอันดับขายดี ได้แก่
เดอะ เมจิก, จิบกาแฟ ท่องเน็ต เล่นหุ้น...ก็รวยได้, ฮวงจุ้ยดี งานนี้มีแต่รุ่ง, วิชาเศรษฐี,
คู่มือเป็นนางร้ายให้คนรัก นอกจากนั้นยังมีหนังสือชุด Life+Style เพื่อตอบโจทย์ชีวิตคนเมืองอย่าง
Lifestyle Manual และสวยเป๊ะ 100 สิ่งเพื่อผู้หญิงดูดี

สำนักพิมพ์อมรินทร์สุขภาพ

สำนักพิมพ์อมรินทร์สุขภาพมุ่งเน้นสาระความรู้ด้านสุขภาพทั้งกายและใจ
โดยนำเสนอเนื้อหาจากผู้เชี่ยวชาญซึ่งรู้ลึกรู้จริงเรื่องสุขภาพ
เพื่อให้ผู้อ่านสามารถนำไปประยุกต์ใช้ดูแลสุขภาพตนเองและคนรอบข้างได้ ปกที่ติดอันดับขายดี ได้แก่
ยิ่งนอนยิ่งผอม, เสกปุ๊บสวยปั๊บสไตล์เกาหลี, ผอมได้ไม่ต้องอด, พลังแห่งโยคะนิทรา,
เรื่องมะเร็งที่หมอไม่ได้บอกคุณ

แพรวสำนักพิมพ์ท่องโลก

แพรวสำนักพิมพ์ท่องโลกมุ่งผลิตหนังสือคู่มือท่องเที่ยว (Guidebook) และสารคดีท่องเที่ยว
ซึ่งรวบรวมทั้งสาระและความบันเทิง เติมประสบการณ์ บอกเล่าความประทับใจ
รวมทั้งเป็นแรงบันดาลใจในการท่องเที่ยวให้กับผู้อ่าน ปกที่ติดอันดับขายดี ได้แก่ เซียนโตเกียว,
มีโลกให้ลูกวิ่งเล่น, ฮิป ชิค ชิล เที่ยวกินริมน้ำ

สำนักพิมพ์อรุณ

สำนักพิมพ์อรุณมุ่งผลิตนวนิยายโดยนักเขียนที่ครองความนิยมของนักอ่าน เช่น ผลงานของกิ่งฉัตร,
ปิยะพร ศักดิ์เกษม, จุฑารัตน์ และผลิตนวนิยายรักสำหรับนักอ่านรุ่นใหม่ เช่น ชุดอุ่นไอรัก และชุด
Love Square ปกที่ติดอันดับขายดี ได้แก่ ลีลาวดีเพลิง, ปลายฝนต้นรัก, นางร้าย...ที่รัก

สำนักพิมพ์ National Geographic

สำนักพิมพ์ที่นำเสนอความรู้หลากหลายสาขาและเรื่องราวน่าสนใจรอบตัว
ไม่ว่าจะเป็นเนื้อหาด้านภูมิศาสตร์ วิทยาศาสตร์ ธรรมชาติวิทยา การท่องเที่ยว ประวัติศาสตร์
หรืออารยธรรม ฯลฯ ปกที่ติดอันดับขายดีได้แก่ พลิกประวัติศาสตร์โลก, ไขปริศนากำเนิดมนุษย์
และหนังสือชุดมรดกโลก The Great Book of World Heritage ผลงานล่าสุดของสำนักพิมพ์
ได้แก่ Answer Book ตอบทุกคำถามที่คุณอยากรู้ และ 100 Journeys of a Lifetime
สุดยอดแผนที่เที่ยวรอบโลก

สำนักพิมพ์นิตยสารแพรว

จัดทำพ็อกเกตบุ๊กที่ให้สาระและความบันเทิง ตลอดจนเรื่องราวความงาม แฟชั่นทันยุคสมัย
จากเนื้อหาและบทความในหน้านิตยสารแพรวที่ได้ความนิยมจากผู้อ่าน หรือเรื่องราวชีวิต
ข้อคิดจากบุคคลที่มีชื่อเสียงในแวดวงต่างๆ ของสังคม ปกที่ติดอันดับขายดีได้แก่ 101
เคล็ดลับกินอย่างไรให้แข็งแรงและอ่อนเยาว์, ล่องเรือลุยอะแลสกา ซ่าต่อที่นิวยอร์ก,
ตะลุยไอร์แลนด์...ดินแดนเจ้าเสน่ห์, แหวกส่าหรีสีสวย แบกเป้ตะลุยเดี่ยวเที่ยว India, Lonely
in Capetown บุกเดี่ยวตะลุยเคปทาวน์, 101 เคล็ดลับฟิต & เฟิร์ม ที่คุณก็ทำได้

สำนักพิมพ์อมรินทร์

สำนักพิมพ์อมรินทร์มุ่งผลิตหนังสือคุณภาพแนวสาระความรู้เพื่อให้ผู้อ่านมีความรู้รอบด้าน
ทั้งหนังสือความรู้ที่อ่านสนุก มีสาระ และงานวิชาการที่มีข้อมูลถูกต้อง น่าเชื่อถือ และนำไปอ้างอิงได้
ปกที่ติดอันดับขายดี ได้แก่ จดหมายจากผู้นำ, Survivor ฝรั่งเศส, Survivor เยอรมัน,
อาเซียน รู้ไว้ ได้เปรียบแน่ และ คำจีน สยาม

สำนักพิมพ์ Springbook

สำนักพิมพ์ของคนรุ่นใหม่ วัยรุ่น นักศึกษา และคนทำงานตอนต้น ที่นำเสนอเรื่องไอเดีย
ความคิดสร้างสรรค์ และแรงบันดาลใจ ด้วยรูปแบบหนังสือที่หลากหลายทั้งความเรียง การ์ตูน
นิยายภาพ วรรณกรรมเดินทาง วรรณกรรมแปล และสมุดบันทึก ฯลฯ
โดดเด่นด้วยการออกแบบปกและรูปเล่มที่ทันสมัย ภายใต้แนวคิดที่ว่า
“หนังสือที่จะทำให้คุณกระโดดได้สูงขึ้น” ปกที่ติดอันดับขายดี ได้แก่
กาลครั้งหนึ่งทุกสถานที่เคยมีความรัก, เพราะเป็นวัยรุ่นจึงเจ็บปวด, มนุดกลม,
ไม่สนว่าเก่งมาจากไหน เป็นต้น

สำนักพิมพ์ Kids ฉลาด

สำนักพิมพ์ Kids ฉลาด มุ่งผลิตหนังสือฝึกทักษะ แบบเรียน
และสื่อการเรียนรู้สำหรับเด็กตั้งแต่ปฐมวัยถึงประถมศึกษา
มุ่งผลิตหนังสือราคาย่อมเยาให้สามารถไปถึงมือเด็กทุกกลุ่มเป็นวงกว้าง ปกที่ติดอันดับขายดีได้แก่
ชุดคัดลายมือ (คัดไทย, คัดอังกฤษ, คัดเลข), ชุดระบายสีผัก-ผลไม้ เป็นต้น

สำนักพิมพ์ Spell

สำนักพิมพ์ Spell จัดพิมพ์วรรณกรรมสำหรับวัยรุ่นจากทั่วทุกมุมโลก
เปรียบเหมือนสะพานที่เชื่อมโลกแห่งความเป็นจริงกับโลกเหนือจริงในจินตนาการเข้าไว้ด้วยกัน
ปกยอดนิยม ได้แก่ สโนว์ไวท์ & พรานป่าในศึกมหัศจรรย์ และ สมุดบันทึกมนตร์ดำ

กิจกรรมการตลาดและงานแฟร์

งานแฟร์และงานเปิดตัว ในปี 2555 บริษัทมีการจัดกิจกรรมทางการตลาดและงานแฟร์ดังนี้

1. งาน 7 ปี นิตยสารเรียลพาเรนติ้ง

วันที่ 16-17 มีนาคม 2555

ณ ลาน Work & Play ชั้น 1 เซ็นทรัลพลาซา แกรนด์ พระราม 9

เนื่องในวาระครบรอบ 7 ปี นิตยสารเรียลพาเรนติ้ง
ได้จัดงานประกาศผลและมอบรางวัลเกียรติยศแห่งปี Parent of the Year
ให้กับสุดยอดครอบครัว แหล่งเรียนรู้ นวัตกรรม และองค์กรที่เป็นต้นแบบเรื่องการเลี้ยงลูก
กิจกรรมเพื่อเด็ก รวมทั้งส่งเสริมสถาบันครอบครัว
ซึ่งในการจัดงานครั้งนี้ได้รวมกิจกรรมสร้างสรรค์สำหรับทุกคนในครอบครัว ได้แก่
แฟชั่นโชว์ของหนูน้อยสุดน่ารักทายาทคนดัง โชว์อุคูเลเล่คู่พ่อลูก(น้องสิงห์และคุณอัษฎาวุธ
เหลืองสุนทร) เสวนาธรรม “ชื่อดี มงคลชีวิต” กับพระมหาวุฒิชัย วชิรเมธี
และเจ็ดฐานกิจกรรมสนุกเพื่อพัฒนา “กาย ใจ สมอง จินตนาการ” ของลูกรัก
ให้ร่วมสนุกฟรีตลอดทั้งงาน

โดยกิจกรรมต่างๆ ตลอดการจัดงานได้เน้นความสำคัญเรื่องการเลี้ยงดูลูกตั้งแต่แรกเกิดจนไปถึงวัย
12 ปี ซึ่งเด็กแต่ละช่วงวัยต้องส่งเสริมพัฒนาการให้ตรงจุดและครบทุกด้าน อาทิ การเรียนรู้
จินตนาการ อารมณ์ จิตใจ โภชนาการ รวมทั้งปัญหาต่างๆ ที่เกิดขึ้นในกับเด็กแต่ละวัย
ซึ่งการจัดงานในครั้งนี้ได้รับผลตอบรับเป็นอย่างดีจากผู้อ่านนิตยสารเรียลพาเรนติ้งและบุคคลทั่วไปที่ให้ความสนใจกับกิจกรรมสำหรับครอบครัว

2.Health, Cuisine & Beauty Festival ครั้งที่ 8

วันที่ 4 - 8 กรกฎาคม 2555

ณ เพลนนารีฮอลล์ ศูนย์การประชุมแห่งชาติสิริกิติ์

งานแฟร์เพื่อผู้หญิงอันดับหนึ่งของประเทศที่คัดสรรความพิเศษมาฝากผู้รักสุขภาพและความงาม
โดยการผนึกกำลังของนิตยสารผู้หญิงระดับแถวหน้าในเครืออมรินทร์ ฯ นำทีมโดย Health &
Cuisine แพรว ชีวจิต และ Lemonade

Health & Cuisine
จำลองบรรยากาศห้องครัวเพื่อเป็นเวทีกิจกรรมแสดงการประกอบอาหารตลอดระยะเวลา 5 วัน
โดยทีมอาหาร Health & Cuisine Chef Talent 2011 รวมทั้งเซเลบริตี้ชื่อดังไม่ว่าจะเป็น
ผู้พันเบิร์ด –พันโทวันชนะ สวัสดี ดีเจบุ๊คโกะจากคลื่น 94 EFM
และยังมีการออกกำลังกายแนวใหม่โดยนิตยสารชีวจิต อาทิ ยางยืดลดเซลลูไลต์ โยคะหน้าเด็ก
ฤาษีดัดตนแก้สิวช่วยหน้าใส กระโดดเชือกเสริมหัวใจแกร่งพร้อมโชว์รำกระบองชุดพิเศษ
ทิปและทริคแฟชั่นจากนิตยสาร Lemonade ตะลุยช็อปแฟชั่นชิ้นเด็ดราคาสบายกระเป๋า
สอนเทคนิคเมคอัพแก้ปัญหารูปหน้า
พร้อมคุยกับดาราสาวที่มาถ่ายทอดเทคนิคมิกซ์แอนด์แมตซ์โดยลูกเกด-จิรดา โยฮารา และเอมี่
กลิ่นประทุม

3. Health, Cuisine & Beauty Festival ครั้งที่ 9

วันที่ 3 - 11 พฤศจิกายน 2555

ณ ชาเลนเจอร์ฮอลล์ เมืองทองธานี

จัดขึ้นอย่างยิ่งใหญ่ส่งท้ายปีคู่กับงานบ้านและสวนแฟร์ สำหรับ Health, Cuisine and Beauty
Festival
งานแฟร์สุดยิ่งใหญ่ของคนรักสุขภาพและความงามซึ่งจัดบนพื้นที่มหึมาของชาเลนเจอร์ฮอลล์
เมืองทองธานี

ครั้งนี้นิตยสารขายดีในครอบครัวอมรินทร์ต่างทุ่มเทกับการเตรียมงานเต็มที่
ทั้งมินิคอนเสิร์ตโดยศิลปินดังจากฝั่งแพรว โชว์รำกระบองสุดพิเศษ โยคะหน้าเด็ก
และนวดหน้าเด้งตำรับศรีวิชัยจากชีวจิต สาธิตความสวยงามคุ้มค่าในราคาสบายกระเป๋าโดยทีมงาน
Lemonade และที่พลาดไม่ได้คือ กิจกรรมดีๆ จากนิตยสาร Health & Cuisine ไม่ว่าจะเป็น
“ม็อกเทล จิบอร่อยเพื่อสุขภาพ” จากอนันตรา ริเวอร์ไซด์ รีสอร์ท แอนด์ สปา และโชว์
“บะหมี่ดึงมือ จากติ่น ไท่ ฝู” พร้อมกับ “ไอติมผัดเจ้าดังอย่าง Freshy Freeze”
รวมทั้งการแข่งขันรอบชิงชนะเลิศเพื่อค้นหาสุดยอด “Health & Cuisine Chef Talent 2012”

4. InStyle(Thailand) 5th Anniversary

วันที่ 26 กันยายน 2555

ณ แฟชั่นฮอลล์ ศูนย์การค้าสยามพารากอน

งานฉลองการก้าวสู่ปีที่ 5 ของนิตยสาร InStyle (Thailand)
ภายในงานได้นำโทนสีดำ-แดง-เทาอันเป็นสีซิกเนเจอร์ของนิตยสารมาใช้ไม่ว่าจะเป็นเวที
แบ็กดร็อปหรือแม้แต่โต๊ะเซ็นเตอร์พีซที่มีการจัดดอกไม้สุดวิจิตรที่นำความงดงามของดอกไม้สีแดงมาจับคู่กับผลิตภัณฑ์ดูแลผิวชั้นนำได้อย่างหรูหราลงตัวส่องประกายระยิบระยับเมื่อต้องแสงไฟราวกับกล่องใส่เครื่องประดับชิ้นงาม

งานนี้มีแขกผู้มีเกียรติมาร่วมงานมากมาย ไม่ว่าจะเป็นคุณจิตติมา วรรธนะสิน, กรกนก
ยงสกุล,วชิรา- วรางคณา จิตตศักดานนท์, กรุณา วัจนะพุกกะ, ชลลดา เมฆราตรี, ดวงกมล
เวปุลละ วาเกเซ่น , พลอย จริยเวช, สาวิตรี โรจนพฤกษ์, อานันทวีป ชยางกูร, วิธวดี-วรสุดา
แพ่งสภา, ขวัญข้าว เศวตวิมล, พิยะดา นันทะและเหล่าคนดังอื่นๆ อีกมากมาย
พร้อมกันนี้ยังมีสาวสวย โอปอล์-ปาณิสรา พิมพ์ปรุ มาร่วมเป็นพิธีกรของงาน
มินิคอนเสิร์ตจากนักร้องเสียงทรงพลัง ออฟ-ปองศักดิ์ รัตนพงษ์
และพิเศษสุดกับแฟชั่นโชว์อลังการที่นำชุดจากคอลเล็กชั่นล่าสุดของ DVF, Kate Spade,
Burberry, Nina Ricci, Joan&David, Karen Milen, Nine West และ Pandora
ให้มาอวดโฉมได้อย่างน่าตื่นตาตื่นใจ ปิดท้ายด้วยดีเจ เจ-มณฑล จิรา
รับหน้าที่เปิดเพลงช่วงอาฟเตอร์ปาร์ตี้ของงาน

5. We Are In Love

วันที่ 5-7 ตุลาคม 2555

ณ แฟชั่นฮอลล์ ชั้น 1 ศูนย์การค้าสยามพารากอน

นิตยสาร WE ฉลองก้าวสู่ปีที่ 9 พร้อมตอกย้ำความเป็นผู้นำนิตยสารแห่งความรักและการใช้ชีวิตคู่
ภายใต้คอนเซ็ปต์ “Love, Wedding & Living Together” ด้วยการจัดงาน “We Are In
Love” งานใหญ่ประจำปีที่สร้างความประทับใจได้มากมายเหมือนเคย ด้วยธีมงาน “Love Is In
The Air” สารพันไอเดียเกี่ยวกับงานแต่งงานท่ามกลางบรรยากาศแห่งความรักอันแสนอบอุ่น

ตลอดทั้ง 3
วันเต็มเปี่ยมด้วยกิจกรรมน่าสนใจมากมายทั้งโชว์ชุดแต่งงานจากห้องเสื้อชื่อดังโดยนางเอกชั้นแนวหน้า
มินิคอนเสิร์ตเพลง การพูดคุยเรื่องความรักของคู่รักดารา อีกทั้งยังเป็นการรวมบูธ เวดดิ้งสตูดิโอ
ร้านชุดวิวาห์ กูรูด้านเพชร การ์ด และของชำร่วยไว้มากมายที่จัดขึ้นเป็นพิเศษ
สำหรับทุกคู่รักที่เตรียมตัวแต่งงาน
นอกจากนั้นผู้เข้าร่วมงานยังได้ตื่นตาตื่นใจกับการลองชุดเจ้าสาวด้วยนวัตกรรมใหม่ผ่านจอเสมือนจริงในแบบ
3 มิติ ที่สามารถมองเห็นได้ 360 องศา เป็นครั้งแรกในประเทศไทย
ทั้งหมดสร้างความประทับใจให้กับเหล่าสื่อมวลชนและกลุ่มคู่รักจำนวนมากที่มาร่วมงาน

6.บ้านและสวนแฟร์ 2012 ยากเพื่อง่าย

วันที่ 3 – 11 พฤศจิกายน 2555

ณ อาคารชาเลนเจอร์ อิมแพ็ค เมืองทองธานี

“บ้านและสวนแฟร์”
งานแฟร์ของคนรักบ้านและสวนระดับประเทศจัดโดยนิตยสารบ้านและสวนอย่างต่อเนื่องมาเป็นปีที่ 13
ได้รับการตอบรับและประสบความสำเร็จสูงสุดอย่างต่อเนื่อง
สามารถตอบสนองความต้องการเกี่ยวกับบ้านและสวนอย่างครบวงจร
โดดเด่นด้านการออกแบบและแนวคิดที่หลากหลายและแตกต่าง มีงานดีไซน์ที่เป็นเอกลักษณ์เฉพาะ
สินค้ามากมายทั้งของแต่งบ้านและสวน ต้นไม้นานาพรรณจากบริษัทชั้นนำของประเทศ
“รวมงานดีไซน์หลากหลาย ทันสมัย สำหรับคนรักบ้านและสวน”

“บ้านและสวนแฟร์ 2012”มาพร้อมกับแนวคิด “ยากเพื่อง่าย” โดยมีไฮไลท์เด็ดประจำปี เช่น
ชมบ้านตัวอย่าง ไอเดียหลากหลายกับหมู่บ้านโมดูลาร์ บ้านรังนก บ้านบนต้นไม้
และห้องทำงานในสวน เดินชมสวนอย่างเต็มอิ่ม กับ “10 สวนป่าในเมือง” และ “20
ไอเดียสวนกระถาง บ้านไอเดีย (หนีน้ำ) แต่งเองได้ ในคอนเซ็ปต์ “น้ำมาเราก็ยก
น้ำลดเราก็วาง” โดยนิตยสาร my homeนอกจากนี้ยังมีโซน Garden of Ideas
จัดสวนด้วยไอเดียหลากหลายโดยสำนักพิมพ์บ้านและสวนอีกด้วย

7. ประกวดสารคดีภาพ “National Geographic Thailand Photography Contest
2012”

ภายใต้หัวข้อ “10 ภาพเล่าเรื่อง” Season 2

จากกระแสตอบรับเป็นอย่างดีเมื่อปีที่แล้ว ทางนิตยสาร National Geographic ฉบับภาษาไทย
จึงได้จัดโครงการประกวดสารคดีภาพ “National Geographic Thailand Photography
Contest 2012” อย่างต่อเนื่องภายใต้หัวข้อ “10 ภาพเล่าเรื่อง” Season 2
ชิงรางวัลมูลค่ารวมกว่า 100,000 บาท มีแนวคิดคือ
การใช้ภาพถ่ายร้อยเรียงเป็นสารคดีย่อยๆอย่างสร้างสรรค์ตามแนวทางการทำงานของช่างภาพสารคดีมืออาชีพ
นิตยสาร National Geographic ฉบับภาษาไทย
มุ่งหวังให้โครงการนี้เป็นเวทีแด่ช่างภาพสารคดีรุ่นใหม่
ตลอดจนผู้มีใจรักและชื่นชอบการถ่ายภาพได้นำเสนอผลงานสู่สาธารณชน
และก้าวเข้าสู่การเป็นช่างภาพสารคดีมืออาชีพต่อไป
การประกวดครั้งนี้ได้รับความสนใจอย่างล้นหลามด้วยจำนวนผลงานส่งเข้าประกวดมากกว่า 500
เรื่อง รวมกว่า 5,000 ภาพที่ส่งผ่านทางเว็บไซต์
www.ngthai.comและเรานำไปต่อยอดโดยจัดแสดงนิทรรศการผลงานของผู้เข้ารอบทั้ง 10
ผลงานภายใน National Geographic EXHIBITION บริเวณ PHOTO GALLERY
ในงานบ้านและสวนแฟร์ 2012 ระหว่างวันที่ 3 – 11 พฤศจิกายน 2555

8. รวมพลคน Secret ตอน ตามล่าหาความสุข

วันที่ 2 มิถุนายน 2555

ณ ห้องประชุมมงคลอาภา 1 มหาวิทยาลัยเทคโนโลยีราชมงคลพระนคร

ในโอกาสที่นิตยสาร Secret นิตยสารที่สร้างแรงบันดาลใจ เป็นหลักให้แก่ชีวิต เป็นที่พึ่งทางใจ
ดังสโลแกน “รับประกัน! อ่านคลายทุกข์ สร้างสุข” ครบรอบปีที่ 4 จึงได้จัดงาน “รวมพลคน
Secret ตอน ตามล่าหาความสุข” ขึ้นเป็นครั้งที่ 2
โดยมีวัตถุประสงค์เพื่อให้ผู้อ่านได้มีโอกาสทำบุญตักบาตรหนังสือและชุดสังฆทานร่วมกัน
รวมถึงกิจกรรมดีๆ ที่ทาง Secret ได้รังสรรค์ขึ้น ได้แก่ ฟังธรรมจากท่านพระมหาวุฒิชัย วชิรเมธี
และพระอาจารย์มานพ อุปสโม มินิคอนเสิร์ตจากคุณสุชาติ ชวางกูร
พร้อมทั้งร่วมฟังการแลกเปลี่ยนประสบการณ์ตรงจากเหล่าคนดังในหัวข้อ “คนดีจิตเป็นสุข” โดย
คุณศรราม เทพพิทักษ์, คุณคริสโตเฟอร์ เบญจกุล, คุณสะแกวัลย์ ยงใจยุทธ และคุณเจน ญาณทิพย์
ซึ่งกิจกรรมครั้งนี้ได้รับการตอบรับจากผู้อ่านอย่างท่วมท้นกว่า 1,200 คน

นิตยสาร Secret มุ่งหวังที่จะจัดงานรวมพลคน Secret อย่างต่อเนื่องทุกปี
เพื่อสร้างแรงบันดาลใจให้คนไทยได้พบความสุขที่แท้จริง
พร้อมทั้งตระหนักถึงความสำคัญของการทำความดีและปฏิบัติตนดำเนินชีวิตตามแนวทางพระพุทธศาสนา

2.1 ลักษณะลูกค้า

จากลักษณะการประกอบธุรกิจของสายธุรกิจสำนักพิมพ์
ในการผลิตนิตยสารและหนังสือเล่มประเภทต่างๆ ลักษณะของลูกค้าจึงแยกตามประเภทของผลิตภัณฑ์
สรุปได้ดังนี้

2.1.1 สายงานนิตยสาร แบ่งกลุ่มลูกค้าออกเป็น 2 กลุ่มดังนี้

2.1.1.1 กลุ่มลูกค้าโฆษณา แบ่งเป็น กลุ่มลูกค้าที่เป็นตัวแทนโฆษณา (Advertising Agency)
หรือ กลุ่มลูกค้าบริษัทหรือเจ้าของสินค้า (Client)
ที่เลือกลงโฆษณาในนิตยสารที่มีผู้อ่านตรงกับกลุ่มเป้าหมายของสินค้า เช่น
กลุ่มลูกค้าโฆษณาของนิตยสารบ้านและสวน ได้แก่ ผลิตภัณฑ์ตกแต่งและวัสดุก่อสร้าง
กลุ่มลูกค้าโฆษณาของนิตยสารแพรว ได้แก่ เครื่องสำอาง เสื้อผ้าและเครื่องแต่งกาย เป็นต้น

2.1.1.2 กลุ่มลูกค้าผู้อ่านนิตยสาร คือ ผู้อ่านที่ซื้อนิตยสาร
โดยแบ่งกลุ่มแตกต่างออกไปตามประเภทของนิตยสาร เช่น กลุ่มผู้อ่านนิตยสารแพรว ได้แก่
ผู้หญิงยุคใหม่วัยทำงาน ทันสมัย ทันโลก กลุ่มผู้อ่านนิตยสารสุดสัปดาห์ ได้แก่ คนรุ่นใหม่ วัยรุ่น
ก้าวตามแฟชั่น เป็นต้น

2.1.2 สายงานหนังสือเล่ม จากการที่บริษัทได้ผลิตหนังสือที่ดีมีคุณภาพออกมาหลากหลายประเภท
จึงสามารถตอบสนองความต้องการของกลุ่มผู้อ่านได้ครอบคลุม ตั้งแต่กลุ่มเด็ก วัยทำงาน
จนถึงวัยผู้ใหญ่

2.2 ลักษณะรายได้ ประกอบไปด้วยรายได้แยกตามประเภทของสินค้า ดังนี้

2.2.1 รายได้จากการขายพื้นที่โฆษณาในนิตยสารทุกฉบับ การโฆษณาบนเว็บไซต์ และหนังสือเล่ม

2.2.2 รายได้จากการขายสิ่งพิมพ์ในรูปแบบนิตยสาร และหนังสือเล่ม

2.2.3 รายได้จากการรับจ้างและให้บริการ เช่น การรับจ้างจัดงาน

2.2.4 รายได้จากการขายพื้นที่จัดการแสดง เช่น การขายพื้นที่ในงานบ้านและสวน และงาน
Health Cuisine & Beauty Festival

3. สายงานแอ็กทีฟอมรินทร์

เดิมชื่อสายงานพัฒนาธุรกิจได้เริ่มก่อตั้งเมื่อ พ.ศ. 2539
วัตถุประสงค์เพื่อเป็นการส่งเสริมอาชีพและส่งเสริมกระบวนการเรียนรู้ให้กับสมาชิกนิตยสารในเครือบริษัทและสมาชิกของสังคมโดยรวม
ปัจจุบันมีธุรกิจที่สำคัญได้แก่

ฝ่ายอมรินทร์แทรเวล

จากจุดเริ่มต้นในการจัดโปรแกรมท่องเที่ยวสำหรับผู้อ่านนิตยสารในเครือของบริษัทที่ได้รับการตอบรับอย่างดี
ทำให้มีการพัฒนาไปเป็นเป็นการทำธุรกรรมการจัดบริการท่องเที่ยวในนามของ “อมรินทร์ทัวร์”
ซึ่งเป็นการบริการที่เน้นคุณภาพของการบริการและความแปลกใหม่ของสถานที่ท่องเที่ยวอย่างเต็มรูปแบบทั้งในและนอกประเทศ
โดยให้บริการทั้งแก่ลูกค้าในลักษณะขององค์กรและลูกค้าทั่วไป

ในปี 2555 นี้ “อมรินทร์ทัวร์” จัดให้เป็นปีของการท่องเที่ยวทัศนศึกษาไปยังสถานที่อันได้ชื่อว่า
“มรดกโลก (world heritage)” อันจะประกอบด้วยสถานที่สำคัญต่างๆ ทั่วโลกตลอดทั้งปี เช่น
ราชสถานแห่งอินเดีย มรดกโลกแห่งเกาะคิวชิว ชิโกกุ และฮอนชู
วัฒนธรรมแห่งลุ่มน้ำลัวร์ในฝรั่งเศส ธรรมชาติอันน่าทึ่งแห่งทุ่งซาฟารีในเคนยา ฯลฯ
ซึ่งการเดินทางไปยังสถานที่อันเป็นมรดกโลกในครั้งนี้
ยังมีมัคคุเทศก์กิตติมศักดิ์ผู้ทรงความรู้และมีความเชี่ยวชาญในแต่ละสถานที่
มาเป็นผู้ให้ความรู้เกี่ยวกับวัฒนธรรมและประวัติศาสตร์ที่ถูกต้องแก่ผู้เดินทางอีกด้วย

นอกจากนี้ในปีที่ผ่านมา “อมรินทร์ทัวร์” ยังขยายการท่องเที่ยวในรูปแบบที่สนุกสนาน
และผจญภัยในนามของ “Festive Tour”
เพื่อตอบสนองต่อกลุ่มนักเดินทางที่ต้องการประสบการณ์ในการเดินทางท่องเที่ยวอันเป็นเอกลักษณ์
ซึ่งก็ได้รับการตอบรับที่ดีมากจากลูกค้าเช่นกัน

ฝ่ายอมรินทร์เทรนนิ่ง

“อมรินทร์เทรนนิ่ง” เป็นหน่วยงานที่เกี่ยวกับการจัดอบรมสัมมนา ภายใต้แนวความคิด “Learning
for Better Living” ภายใต้หมวดความรู้ต่างๆ เช่น หมวดการทำอาหาร
หมวดการฝึกอาชีพและงานฝีมือ หมวดการพัฒนาทักษะ หมวดสุขภาพกายและใจ
หมวดเด็กและเยาวชน และหมวดบ้านและสวน
ซึ่งเป็นที่ยอมรับและไว้วางใจจากผู้เข้าอบรมถึงคุณภาพของการอบรมสัมนา

นอกจากนี้ “อมรินทร์เทรนนิ่ง” ยังได้เป็นผู้จัดอบรมและสัมมนาในหัวข้อต่างๆ
ทั้งในและนอกสถานที่แก่หน่วยงานทั้งภาครัฐ และเอกชนอีกด้วย

ฝ่ายอมรินทร์เทเลวิชั่น

ฝ่ายงาน “อมรินทร์เทเลวิชั่น”
เป็นหน่วยงานที่รับผิดชอบดูแลการดำเนินธุรกิจการผลิตรายการโทรทัศน์ โดยในปี 2555 นี้
จะได้มีการผลิตรายการเพื่อออกอากาศทั้งสิ้น 2 รายการ ได้แก่

รายการคลับสุขภาพ

รายการวาไรตี้เกี่ยวกับการดูแลสุขภาพทั้งกายและใจ โดยการสนับสนุนข้อมูลจากนิตยสารชีวจิต และ
Health & Cuisine ที่ออกอากาศต่อเนื่องมาจนก้าวสู่ปีที่ 7 ออกอากาศทุกวันอังคาร เวลา
16:15 - 16:30 น. ทางสถานีโทรทัศน์สีกองทัพบกช่อง 7 โดยมีนางสาวจีรนันท์ มะโนแจ่ม (ยุ้ย)
เป็นพิธีกรประจำรายการและตั้งแต่เดือนมกราคม 2556
ได้ยุติการออกอากาศทางสถานีโทรทัศน์สีกองทัพบกช่อง 7

รายการเรื่องเด็ก ๆ

รายการที่มุ่งส่งเสริมให้เยาวชนได้ทำกิจกรรมที่เป็นประโยชน์
สนุกสนานอย่างสร้างสรรค์และเสริมสร้างจริยธรรม โดยพิธีกรเยาวชนประจำรายการคือ
เด็กชายรจนกร อยู่หน้า (น้องฟลุท ) และเด็กชายธนาภัค จงใจพระ (น้องโอม)
พร้อมทั้งยังมีช่วงกิจกรรมพิเศษของเด็กหญิงเฟลิเซีย บุชเชอร์ (น้องลิซซี่ ) ออกอากาศทุกวันพุธ
เวลา 16:30 – 17:00 น. ทางสถานีโทรทัศน์สีกองทัพบกช่อง 7 ทั้งนี้ รายการเรื่องเด็ก ๆ
ยังได้รับรางวัลเกียรติคุณเชิดชูเกียรติสื่อมวลชน
รายการโทรทัศน์ดีเด่นด้านนันทนาการระดับประเทศประจำปี 2553 ด้วย

นอกจากนี้ “อมรินทร์เทเลวิชั่น” ยังได้รับความไว้วางใจจากสถานีโทรทัศน์สีกองทัพบกช่อง 7
ให้เป็นผู้ผลิตรายการสารคดีสั้น 1 นาที ชุด 7 สีปันรักให้โลก ออกอากาศทุกวันเสาร์-อาทิตย์
หลังภาพยนตร์นานาชาติ ทางสถานีโทรทัศน์สีกองทัพบกช่อง7 ต่อเนื่องเป็นปีที่ 2 ในครั้งนี้

ฝ่ายอมรินทร์ครีเอทีฟแอนด์อีเว้นต์

รับจัดกิจกรรมสื่อสารการตลาดในรูปแบบอีเว้นต์ และงานแฟร์
ให้กับนิตยสารและหนังสือในเครือของบริษัท และลูกค้าภายนอกอย่างครบวงจร อาทิ
งานบ้านและสวนแฟร์ และ งาน Health & Cuisine and Beauty Festival
ด้วยความชำนาญทำให้ได้รับความไว้วางใจจากองค์กรภายนอก
ทั้งในส่วนภาครัฐและหน่วยงานเอกชนให้เป็นผู้จัดงานต่างๆ ผลงานในปี 2555 เช่น
งานมหกรรมลานโพธิ์ ตอนงานวัดลอยฟ้า ของหอจดหมายเหตุพุทธทาส อินทปัญโญ, งาน Tetra
PaK Media Workshop ของบริษัท เต็ดตรา แพ้ค (ประเทศไทย) จำกัด และงาน “Kick off
: Gracing in to 100th Anniversary นิคมอุตสาหกรรม RIL” ของบริษัท เอสซีจี เคมิคอล
จำกัด (มหาชน), งานเปิดตัวหนังสือ “พระมหากษัตริย์ไทยกับพระพุทธศาสนา” จัดทำโดย ดร.
อำนวย วีรวรรณ , งานเปิดตัวหนังสือ "Zangdok Palri :The Lotus Light Palace of
Guru Rinpoche" จัดทำโดย คุณสุภวรรณ ล่ำซำ และงาน TMB Wealth Banking Event :
Exclusive thank you Party ถอดรหัสการลงทุนด้วยศาสตร์ฮวงจุ้ย ของธนาคารทหารไทย
จำกัด (มหาชน) เป็นต้น

จากประสบการณ์ความสำเร็จอย่างต่อเนื่อง ในการสร้างสรรค์กิจกรรมสื่อสารการตลาดมากว่า 13
ปี อมรินทร์ครีเอทีฟแอนด์อีเว้นต์ยังคงมุ่งมั่นสร้างสรรค์งานคุณภาพ
เพื่อตอบสนองความต้องการของลูกค้าอย่างครอบคลุมและมีประสิทธิภาพ
ภายใต้วิสัยทัศน์ในการดำเนินธุรกิจอย่างมืออาชีพที่ว่า “เพราะงานคุณภาพคือความชำนาญของเรา”

ฝ่ายอมรินทร์นิวมีเดีย

ฝ่ายงานที่มีความเชี่ยวชาญด้านการผลิตเนื้อหาในรูปแบบดิจิตอลคอนเทนต์ เช่น การผลิตเว็บไซต์
และการผลิตคอนเทนต์ในรูปแบบของระบบโทรศัพท์เคลื่อนที่ (Mobile Content)
รวมทั้งหนังสืออิเล็กทรอนิคส์ (e-magazine และ e-book)
ซึ่งผู้ใช้งานสามารถเลือกใช้ผ่านระบบปฏิบัติการต่างๆ เช่น Apple IOS, RIM Blackberry และ
Android เป็นต้น

ที่ผ่านมา นอกเหนือจากการผลิตให้แก่หน่วยงานภายในแล้ว ยังมีการให้บริการแก่บุคคลภายนอก เช่น
การรับจ้างผลิตเว็บไซต์ www.trachang.co.th และ www.colourclub.dulux.co.th แล้ว
อมรินทร์นิวมีเดีย ยังให้บริการครอบคลุมอย่างครบวงจร ทั้งในด้านการออกแบบ ผลิต พัฒนา
ตลอดจนให้คำปรึกษาในรูปแบบของสื่อนิวมีเดียรูปแบบอื่นทุกประเภท อาทิ
การจัดทำคอนเทนต์ในรูปแบบหนังสืออิเล็กทรอนิคส์ (e-magazine และ e-book) อีกด้วย

ชีวจิตโฮม

คลีนิคแนวชีวจิตควบคู่กับการแพทย์แผนปัจจุบัน ที่เน้นการรักษาโดยการ “จ่ายยาน้อยที่สุด”
เปิดดำเนินการทุกวันไม่มีวันหยุด ตั้งแต่เวลา 10:00 – 19:00 น. โดยชีวจิตโฮมนี้
แบ่งการดำเนินงานออกเป็น 2 ส่วน คือ

ชีวจิตโฮม คลีนิคเวชกรรม

ให้บริการทางการแพทย์ เพื่อรักษา บำบัด ฟื้นฟู ผู้ป่วยโรคต่าง ๆ
ด้วยการผสมผสานความรู้ทางชีวจิตเข้ากับการแพทย์แผนปัจจุบันและการแพทย์ทางเลือกอื่น ๆ
โดยเริ่มให้มีการบริการทางด้านการฝังเข็ม ตั้งแต่ปี 2554 ที่ผ่านมา รวมถึงการนวดบำบัดต่าง ๆ
ซึ่งได้รับการตอบรับที่ดีมากจากผู้ที่รักสุขภาพ

ชีวจิตโฮม ช็อป

ร้านค้าที่คัดสรรสินค้าและวัตถุดิบส่วนใหญ่ที่มาจากธรรมชาติ หรือโดยวิธีเกษตรอินทรีย์ (Organic)
ที่เอื้อต่อการดำรงชีวิตในแนวทางชีวจิต นอกจากนี้ยังประกอบด้วยสินค้าอุปโภคและบริโภคอื่น ๆ
ภายใต้แบรนด์ “Cheewajithome”

3.1 ลักษณะลูกค้า

จากลักษณะการประกอบธุรกิจของสายงานแอ็กทีฟอมรินทร์
ลักษณะของลูกค้าจึงแยกตามประเภทของผลิตภัณฑ์ สรุปได้ดังนี้

3.1.1 กลุ่มลูกค้าโฆษณา แบ่งเป็น กลุ่มลูกค้าที่เป็นตัวแทนโฆษณา (Advertising Agency) หรือ
กลุ่มลูกค้าบริษัทหรือเจ้าของสินค้า (Client) ที่เลือกลงโฆษณาในรายการโทรทัศน์

3.1.2 กลุ่มลูกค้าทั่วไป คือ ผู้อ่านที่ซื้อนิตยสารของบริษัท บุคคลทั่วไป รวมถึงนิติบุคคลต่าง ๆ
ที่มีความประสงค์จะซื้อสินค้า หรือการใช้บริการอื่น ๆ เช่น การซื้อทัวร์ หรือ การรับบริการฝึกอบรม
เป็นต้น

3.1.3 กลุ่มลูกค้าอมรินทร์มีเดีย แบ่งกลุ่มเป็นลูกค้าโฆษณา รับจ้างผลิตเว็บไซต์ และ e-magazine
ซึ่งส่วนใหญ่ต่อยอดมาจากกลุ่มลูกค้าโฆษณาในนิตยสารของบริษัท

3.2 ลักษณะรายได้ ประกอบไปด้วยรายได้แยกตามประเภทของสินค้า ดังนี้

3.2.1 รายได้จากการขายเวลาในการโฆษณาในรายการโทรทัศน์จำนวน 2 รายการ

3.2.2 รายได้จากการรับจ้างผลิตรายการหรือสารคดีจากการดำเนินการ Amarin Television

3.2.3 รายได้จากการให้บริการ ซึ่งจะมาจากการดำเนินการ Amarin Tour, Amarin
Training และชีวจิตเวชกรรมคลีนิค

3.2.4 รายได้จากการขายสินค้า ซึ่งจะมาจากการจำหน่ายสินค้าของชีวจิตช็อป

3.2.5 รายได้จากการรับจัดงานอีเว้นต์และงานแฟร์ ซึ่งดำเนินการโดย Amarin Creative and
Event

3.2.6 รายได้จากการรับจ้างและให้บริการ เช่น
การรับผลิตและให้คำปรึกษาในรูปแบบของสื่อนิวมีเดียรูปแบบอื่นทุกประเภท อาทิ
การจัดทำคอนเทนต์ในรูปแบบหนังสืออิเล็กทรอนิกส์ (e-magazine และ e-book) เป็นต้น

แนวโน้มธุรกิจและการแข่งขัน

ภาพรวมเศรษฐกิจของประเทศไทยในปี 2555 เติบโตไปในทิศทางที่ดี
อัตราการขยายตัวของผลิตภัณฑ์มวลรวมในประเทศ (Gross Domestic Product: GDP) ในช่วง
3 ไตรมาสแรกของปี 2555 ขยายตัวร้อยละ3
ทั้งนี้อุปสงค์ภายในประเทศเติบโตจากการขยายการบริโภคของภาคครัวเรือน อัตราการจ้างงาน
และการปรับขึ้นค่าแรงขั้นต่ำ ทำให้รายได้ภาคครัวเรือนปรับตัวสูงขึ้น
ความเชื่อมั่นผู้บริโภคดีขึ้นจากมาตรการกระตุ้นเศรษฐกิจของรัฐบาล
มาตรการคืนเงินภาษีรถยนต์คันแรกและการลงทุนของภาคเอกชนที่ขยายตัว อย่างไรก็ตาม
การผลิตภาคอุตสาหกรรมและการส่งออกหดตัว
เนื่องจากได้รับผลกระทบจากวิกฤติเศรษฐกิจยุโรปและการชะลอตัวของเศรษฐกิจโลก

นวโน้มเศรษฐกิจไทยปี 2556 คาดว่าจะขยายตัวอย่างต่อเนื่อง
โดยมีปัจจัยสนับสนุนจากการขยายตัวของอุปสงค์ในประเทศทั้งการบริโภคและการลงทุน
แรงสนับสนุนการบริโภคจากนโยบายภาครัฐและการเร่งลงทุนเพื่อตอบสนองการขยายตัวของการบริโภคภายในประเทศ
แนวโน้มการฟื้นตัวของเศรษฐกิจโลก
และการเตรียมตัวเพื่อเข้าสู่การเป็นประชาคมเศรษฐกิจอาเซียน: AEC

ในส่วนของบริษัทมีรายได้หลักจากการดำเนินธุรกิจที่เกี่ยวเนื่องกับทิศทางของ 3
กลุ่มอุตสาหกรรมได้แก่อุตสาหกรรมสื่อโฆษณาอุตสาหกรรมสำนักพิมพ์และอุตสาหกรรมสิ่งพิมพ์ดังนี้

อุตสาหกรรมสื่อโฆษณา

ภาพรวมอุตสาหกรรมสื่อโฆษณาในปี 2555 มีมูลค่าราว 120,000 ล้านบาท
มีอัตราการขยายตัวจากช่วงเวลาเดียวกันของปีก่อนร้อยละ
12.42โดยปัจจัยบวกในปีผ่านมาไม่มีสถานการณ์การเมืองที่รุนแรง และไม่เกิดปัญหาน้ำท่วม
ส่งผลให้ผู้ประกอบการมีความมั่นใจในการออกมาใช้งบโฆษณาประชาสัมพันธ์มากขึ้น

มูลค่าการใช้สื่อโฆษณาของปี 2555 มีมูลค่ารวม 117,760 ล้านบาท
สื่อโฆษณาที่มีมูลค่าสูงสุดยังคงเป็นสื่อโฆษณาทางโทรทัศน์ 68,105 ล้านบาท คิดเป็นสัดส่วนร้อยละ
57.83 ของการใช้สื่อโฆษณาทั้งหมด สื่อโฆษณาหนังสือพิมพ์ มูลค่า 15,183 ล้านบาท
สื่อโฆษณาทางวิทยุ มูลค่า 6,349 ล้านบาท และสื่อโฆษณาทางนิตยสาร มีมูลค่า 5,221
ล้านบาทโดยสื่อที่มีแนวโน้มเติบโต ได้แก่ สื่ออินสโตร์ โรงภาพยนตร์ อินเทอร์เน็ต เคเบิลทีวี
และทีวีดาวเทียม

อุตสาหกรรมโฆษณาปี 2556 มีแนวโน้มเติบโตไม่น้อยกว่าร้อยละ 10 จากปี 2555
โดยมีปัจจัยที่สำคัญ ได้แก่ ค่าแรงที่เพิ่มขึ้นส่งผลให้ผู้บริโภคมีการใช้จ่ายหมุนเวียนในตลาดมากขึ้น
การที่รัฐบาลใช้งบโฆษณาเพิ่มขึ้นเพื่อกระตุ้นตลาดผู้บริโภค และการเปิดประชาคมเศรษฐกิจอาเซียน:
AEC ทำให้นักลงทุนต่างชาติเข้ามาลงทุนในประเทศมากขึ้น อีกทั้งการเปิดตัวผลิตภัณฑ์ใหม่
และการเข้ามาทำตลาดของสินค้าอุปโภคบริโภคต่างๆ มีส่วนทำให้อุตสาหกรรมสื่อโฆษณาคึกคักมากขึ้น

อุตสาหกรรมสำนักพิมพ์

ธุรกิจนิตยสาร

ภาพรวมของธุรกิจนิตยสารของปี 2555 จัดอยู่ในเกณฑ์ดีเมื่อเทียบกับปี 2554
สาเหตุสำคัญเนื่องมาจากสภาวะเศรษฐกิจของประเทศไทยมีการฟื้นตัวจากปัญหาอุทกภัย
โดยกล่าวได้ว่าสภาวะเศรษฐกิจมีผลต่อการดำเนินธุรกิจนิตยสารอย่างมีนัยสำคัญ
เนื่องจากรายได้ของการดำเนินธุรกิจคือ รายได้จาการจำหน่ายนิตยสารและรายได้จากการโฆษณา
อีกทั้งการดำเนินธุรกิจนิตยสารจะต้องอาศัยเงินลงทุนระยะแรกค่อนข้างสูง
เพื่อสร้างความนิยมในกลุ่มลูกค้าและการยอมรับจากผู้เลือกซื้อสื่อโฆษณา

ปัจจัยสำคัญอีกประการสำหรับธุรกิจนิตยสาร คือ
การปรับตัวอย่างต่อเนื่องให้เข้ากับนวัตกรรมและเทคโนโลยีใหม่ๆเพื่อตอบรับรูปแบบการใช้ชีวิตของผู้บริโภค
และขยายโอกาสในการเข้าถึงกลุ่มลูกค้า โดยการนำเสนอเนื้อหาแบบดิจิตอลคอนเท้นต์
ผ่านช่องทางเว็บไซต์ หรือนิตยสารอิเล็กทรอนิกส์ (e-magazine)
หรือการเปิดตัวนิตยสารเฉพาะกลุ่มแบบ Segmentation
เพื่อเข้าถึงกลุ่มลูกค้าและสามารถขยายส่วนแบ่งการตลาดเพิ่มเติมได้อีกทางหนึ่ง

ในช่วงปี 2555 มีการเปิดตัวนิตยสารใหม่หลายฉบับ
ทั้งนิตยสารจากผู้ประกอบการภายในประเทศและลิขสิทธิ์จากต่างประเทศ
มีทั้งที่ดำเนินการโดยผู้นำตลาดในธุรกิจนิตยสารและผู้ประกอบการหน้าใหม่
อีกทั้งยังมีข่าวคราวความเคลื่อนไหวของนิตยสารที่จะเปิดตัวออกมาในช่วงปี 2556
ซึ่งจะทำให้ตลาดนิตยสารมีความหลากหลาย มี Segmentation ที่เจาะกลุ่มผู้อ่านโดยเฉพาะมากขึ้น

ธุรกิจหนังสือเล่ม

มูลค่าตลาดของอุตสาหกรรมสำนักพิมพ์ในปี 2555 มีมูลค่าราว 22,000 ล้านบาท
อัตราการเติบโตเท่ากับร้อยละ 5 จากปี 2554
ปัจจัยที่มีนัยสำคัญต่อการขยายตัวดังกล่าวมาจากภาวะเศรษฐกิจของประเทศที่ดีขึ้น
นโยบายของภาครัฐที่กำหนดให้ปี 2552 - 2561 เป็น “ทศวรรษแห่งการอ่านแห่งชาติ”
และการก้าวสู่ประชาคมเศรษฐกิจอาเซียน : AEC
ถือเป็นโอกาสที่ดีของอุตสาหกรรมหนังสือที่จะใช้เป็นเครื่องมือในการเรียนรู้วัฒนธรรมและวิถีชีวิตของผู้คนในภูมิภาค

การดำเนินธุรกิจบริษัทในส่วนของอุตสาหกรรมสำนักพิมพ์ในปี 2555
ยังคงมีแนวทางการดำเนินงานเพื่อรองรับกับสถานการณ์เศรษฐกิจ
มุ่งเน้นในส่วนของจุดแข็งและความเชี่ยวชาญของธุรกิจบริษัท โดยเฉพาะด้านเนื้อหา (Content)
ที่บริษัทได้ผลิตหนังสือเล่มที่มีคุณภาพ
มีเนื้อหาหลากหลายสอดคล้องกับความต้องการของผู้อ่านทุกกลุ่มได้อย่างครบถ้วน

กลยุทธ์ในการดำเนินธุรกิจสำนักพิมพ์

บริษัทมีแนวทางการดำเนินงานเพื่อรับมือกับสถานการณ์ด้านเศรษฐกิจที่เกิดขึ้นและอาจมีผลกระทบต่อธุรกิจด้วยการใช้กลยุทธ์
การสื่อสารการตลาดสมัยใหม่แบบบูรณาการ (Integrated Solution Provider)
โดยการมุ่งเน้นจุดแข็งและความเชี่ยวชาญของธุรกิจในเครืออมรินทร์ทั้งด้านคอนเทนต์
และฐานลูกค้ากลุ่มใหญ่ต่างๆ ที่มีศักยภาพสูงจากหลากหลายช่องทาง ได้แก่
ฐานลูกค้าผู้อ่านและสมาชิกนิตยสาร ฐานลูกค้าผู้อ่านหนังสือ ฐานลูกค้างานแฟร์ -
งานมาร์เก็ตติ้งอีเว้นต์ ฐานลูกค้าทัวร์ – เทรนนิ่ง ฐานลูกค้ารายการโทรทัศน์
และฐานลูกค้านิวมีเดีย
ซึ่งบริษัทมุ่งเน้นในการพัฒนาผลิตภัณฑ์ให้สามารถตอบสนองความต้องการของลูกค้าแต่ละกลุ่มได้อย่างเฉพาะเจาะจง
รวมถึงการสร้างความสัมพันธ์อันดีและเข้าถึงกลุ่มลูกค้าเป้าหมายอย่างครบวงจร

นอกจากนี้บริษัทยังมีนโยบายอย่างต่อเนื่องในด้านการวิจัยและพัฒนา
เพื่อศึกษาปัจจัยทั้งภายในและภายนอกที่อาจส่งผลต่อธุรกิจ การศึกษาภาพรวมของอุตสาหรรม
อีกทั้งยังเจาะลึกถึงพฤติกรรมของผู้อ่านแต่ละกลุ่มที่จะสามารถคาดการณ์ได้ถึงแนวโน้มพฤติกรรมที่จะเปลี่ยนแปลงไปในอนาคต
เพื่อตอบสนองความต้องการของทั้งกลุ่มลูกค้าผู้อ่านและกลุ่มลูกค้าโฆษณาได้อย่างแม่นยำ

อุตสาหกรรมสิ่งพิมพ์

ภาพรวมของเศรษฐกิจที่ดีขึ้นหลายอุตสาหกรรมฟื้นตัวและมีแนวโน้มเติบโต
แม้จะมีปัจจัยลบในเรื่องของต้นทุนการผลิตทั้งด้านวัตถุดิบ พลังงานและค่าแรงที่เพิ่มสูงขึ้น
ทิศทางอุตสาหกรรมสิ่งพิมพ์คาดว่าจะมีแนวโน้มไปในทิศทางที่ดีจากนโยบายในการผลักดันให้
“การอ่านเป็นวัฒนธรรมของชาติ” การที่กรุงเทพมหานครได้รับเลือกจาก UNESCO
ให้เป็นเมืองหนังสือโลกในปี 2556 และการเข้าสู่ประชาคมเศรษฐกิจอาเซียน: AEC ในปี 2558
เป็นปัจจัยที่ช่วยให้ตลาดสิ่งพิมพ์ขยายตัว

ตลาดงานพิมพ์ที่ต้องการคุณภาพสูง (High Definition Printing)
ยังคงมีความต้องการอยู่เสมอ และยังคงมีแนวโน้มที่จะเติบโตต่อไปอย่างต่อเนื่อง
สายธุรกิจโรงพิมพ์ได้วางแผนธุรกิจเพื่อเตรียมรองรับการขยายตัว
การเตรียมตัวให้มีความพร้อมในการแข่งขัน (Competitive Edge)
ตอกย้ำเรื่องการผลิตงานคุณภาพระดับสูง (Top Quality) เน้นความเป็นผู้นำด้านลดต้นทุน (Cost
Leadership) เน้นความมีประสิทธิภาพสูงสุดตลอดสายการผลิต (Maximized Efficiency
throughout the Plant) ความเป็นผู้นำในธุรกิจด้วยการนำเสนอสิ่งที่มีดีไซน์แปลกใหม่
มีความแตกต่าง มีคุณค่า
มีความโดดเด่นทำให้สินค้าของเราได้รับความสนใจและอยู่ในความต้องการของลูกค้าอยู่เสมอในทุกๆ
Segment ของตลาด ซึ่งจะทำให้การเติบโตของธุรกิจยังคงเป็นไปได้อย่างต่อเนื่อง

การตลาดและสื่อสารแบรนด์และกิจกรรมส่งเสริมการตลาด

หน่วยงานการตลาดและสื่อสารแบรนด์ทำหน้าที่ในการวางแผนและดำเนินกิจกรรมทางการตลาด
รวมทั้งติดตามและศึกษาความเคลื่อนไหวของตลาดอย่างต่อเนื่อง เพื่อสร้างศักยภาพทางการแข่งขัน
ดังนี้

1.  สายงานธุรกิจโรงพิมพ์

สายงานธุรกิจโรงพิมพ์ เน้นทำการตลาดเชิงรุก
เพื่อก้าวสู่ความเป็นเลิศด้านการบริการและสร้างความประทับใจสูงสุดกับลูกค้า
อันนำไปสู่ภาพลักษณ์ที่ดีให้กับองค์กร (Corporate image) โดยมีฝ่ายบริการงานพิมพ์ (Account
Executive) ซึ่งทำหน้าที่สร้างความสัมพันธ์ที่ดีระหว่างลูกค้ากับองค์กร ตั้งแต่การติดต่อลูกค้า
ตลอดจนการต้อนรับ เยี่ยมเยียน และให้คำปรึกษางานด้านการพิมพ์
ตั้งแต่เริ่มต้นจนงานสำเร็จลุล่วงออกมาเป็นรูปเล่ม และจากคุณภาพงานพิมพ์ และงานบริการ
บริษัทจึงได้รับความไว้วางใจและเชื่อถือจากลูกค้าจำนวนมาก ด้วยเหตุนี้ลูกค้าบางส่วนของบริษัท
จึงมาจากการแนะนำของลูกค้าที่เคยใช้บริการ และจากลูกค้าที่ติดต่อเข้ามา เนื่องจากเห็นผลงาน
และได้ยินชื่อเสียงของบริษัท

2.  สายงานนิตยสาร

สายงานนิตยสาร ดำเนินกลยุทธ์ทางการตลาดแบบบูรณาการ (Integrated Marketing)
ผสมผสานกิจกรรมทางการตลาดหลากหลายรูปแบบ มุ่งเน้นสร้างความแข็งแกร่งให้กับตราสินค้า
อันเป็นแรงผลักดันไปสู่การดำเนินธุรกิจแนวใหม่ และตอกย้ำความเป็นผู้นำคอนเทนท์
ผ่านการทำกิจกรรมส่งเสริมการขาย การโฆษณาและประชาสัมพันธ์ ไปจนถึงกิจกรรมต่างๆ คือ

การตลาดและสื่อสารแบรนด์-นิตยสาร

การตลาดและสื่อสารแบรนด์นิตยสารมีหน้าที่วางกลยุทธ์การตลาดรวมถึงพิจารณาแผนการประชาสัมพันธ์สำหรับนิตยสารในเครือฯ
ผ่านกิจกรรมการตลาด กิจกรรมส่งเสริมการขาย การใช้สื่อโฆษณาและประชาสัมพันธ์
เพื่อสร้างภาพลักษณ์ที่ดีให้กับนิตยสาร รวมถึงกระตุ้นให้ผู้บริโภคเกิดความสนใจ
และติดตามนิตยสารอย่างต่อเนื่อง นอกจากนี้บริษัท
มีเป้าหมายในการกระตุ้นยอดขายโดยจัดกิจกรรมส่งเสริมการขายเพื่อจูงใจให้ผู้อ่านซื้อหรือสมัครสมาชิก
รวมทั้งยังมุ่งเน้นสร้างความสัมพันธ์อันดีระหว่างนิตยสารกับทุกกลุ่มเป้าหมาย อาทิ ลูกค้าโฆษณา
สมาชิกนิตยสาร และผู้อ่านทั่วไป
ผ่านกิจกรรมสร้างสรรค์ที่สามารถสร้างความประทับใจและความพึงพอใจให้กับกลุ่มเป้าหมายได้

3.  สายงานหนังสือเล่ม

การตลาดและประชาสัมพันธ์หนังสือเล่ม

การตลาดและประชาสัมพันธ์หนังสือเล่มทำหน้าที่ในการติดตาม
และศึกษาช่องว่างทางการตลาดเพื่อพัฒนาและนำเสนอหนังสือใหม่ๆ
รองรับความต้องการของผู้อ่านได้ทันกระแสความนิยมของตลาด และทำการประชาสัมพันธ์หนังสือใหม่
ให้เป็นที่รู้จักและเกิดกระแสการตอบรับ รวมทั้งวางแผนกิจกรรมส่งเสริมการขายผ่านช่องทางต่างๆ
อาทิ หน้าร้านหนังสือ ไดเร็คเมล อินเตอร์เน็ต และระบบสมาชิก
นอกจากนี้ยังนำเสนอกิจกรรมทางการตลาดเพื่อกระตุ้นและสร้างนักเขียนหน้าใหม่
และเพิ่มปริมาณนักอ่านผ่านกิจกรรมทางการตลาดต่างๆ ร่วมกับสถาบันการศึกษา การประกวดต่างๆ
พร้อมทั้งมอบรางวัลต่างๆ แก่นักเขียน อันเป็นการยกย่องผลงาน
และสร้างสรรค์หนังสือไทยให้มีคุณภาพ

4.  สายงานแอ็กทีฟอมรินทร์ (เดิมชื่อสายงานพัฒนาธุรกิจ)

การดำเนินการทางด้านการตลาดของสายงานแอ็กทีฟอมรินทร์มีการดำเนินกลยุทธ์เช่นเดียวกับการดำเนินการของสายงานอื่น
ๆ โดยการใช้สื่อประชาสัมพันธ์ของนิตยสารในเครือ และสื่ออื่น ๆ ที่มีอยู่ให้เกิดประโยชน์สูงสุด
นอกจากนี้การดำเนินการดังกล่าว เน้นสร้างความสัมพันธ์และสร้างความประทับใจให้แก่ลูกค้า
เพื่อให้มีการประชาสัมพันธ์โดยกลุ่มลูกค้าอีกทางหนึ่งด้วย

ที่มาของรายได้บริษัท แยกตามลักษณะผลิตภัณฑ์และบริการ ดังนี้

1. งานรับจ้างพิมพ์ (สายงานธุรกิจโรงพิมพ์)

หน่วยงานบริการงานพิมพ์ (Account Executive) ทำหน้าที่ในการติดต่อหาลูกค้า
และให้บริการงานพิมพ์แบบครบวงจร
โดยรับผิดชอบดูแลงานตั้งแต่เริ่มต้นจนงานสำเร็จออกมาเป็นรูปเล่มอย่างมีคุณภาพ
อันสอดคล้องกับนโยบายบริษัทด้วยรูปแบบบริการให้คำปรึกษากับลูกค้าอย่างใกล้ชิดและเป็นกันเอง
ทำให้ลูกค้าได้รับความประทับใจ และมีความเชื่อถือในคุณภาพงาน
ด้วยเหตุนี้ลูกค้าบางส่วนของบริษัทจึงมาจากการแนะนำของลูกค้าที่เคยใช้บริการ
หรือติดต่อเข้ามาเองจากที่เคยเห็นผลงาน และได้ยินชื่อเสียงของบริษัท

อย่างไรก็ตามการรักษาสัมพันธภาพระหว่างลูกค้าเก่ากับบริษัท
เป็นนโยบายสำคัญที่บริษัทต้องดำเนินการพร้อมกับแสวงหาลูกค้าใหม่ ๆ
เพื่อขยายฐานลูกค้าให้ครอบคลุมทุกกลุ่ม
ทั้งนี้เพื่อบริษัทจะไม่ได้รับผลกระทบหากสูญเสียลูกค้ารายใดรายหนึ่งไป
จากสถิติของสิบอันดับยอดลูกค้างานรับจ้างพิมพ์
และลูกค้าโฆษณาจะเห็นว่ามีสัดส่วนเปลี่ยนแปลงไม่มาก และเป็นกลุ่มลูกค้าเก่า

2. สายงานนิตยสาร

นิตยสาร แบ่งออกเป็น 2 รูปแบบ

การจำหน่ายพื้นที่โฆษณา ฝ่ายขายโฆษณาทำหน้าที่เสนอขายพื้นที่โฆษณาในนิตยสาร
พื้นที่จัดกิจกรรมหรืองานแฟร์ต่างๆ ให้แก่ ลูกค้าที่เป็นตัวแทนโฆษณา
หรือลูกค้าองค์กรที่ไม่ได้ใช้ตัวแทนโฆษณา พร้อมทั้งอำนวยความสะดวกในการผลิตงานโฆษณา
(In-House Production)
อีกทั้งยังดูแลติดตามความต้องการของลูกค้าอย่างต่อเนื่องเพื่อให้ลูกค้าเกิดความพึงพอใจสูงสุด

การจำหน่ายนิตยสาร บริษัทจำหน่ายนิตยสารผ่าน บริษัทอมรินทร์ บุ๊ค เซ็นเตอร์ จำกัด
ซึ่งทำหน้าที่กระจายนิตยสารผ่านตัวแทนหรือสายส่งเครือข่ายทั่วประเทศ
จำหน่ายผ่านร้านค้าปลีกระบบเครือข่าย “ร้านนายอินทร์, B2S, SE-ED, Book Smile,
ดอกหญ้าและแพร่พิทยา”
รวมถึงการขายผ่านระบบสมาชิกผ่านระบบจัดส่งด้วยจักรยานยนต์แทนระบบการจัดส่งทางไปรษณีย์
เพื่อให้นิตยสารถึงมือสมาชิกได้เร็วที่สุด

งานแฟร์

บ้านและสวนแฟร์ งานแฟร์ประจำปีที่จัดต่อเนื่องกันเป็นปีที่ 13 โดยบริษัทลงทุนด้านการจัดงาน
กิจกรรมการตลาด และการประชาสัมพันธ์เชิญชวนบุคคลให้มาร่วมงาน
พร้อมกันนี้ได้จำหน่ายพื้นที่แสดงงานให้กับองค์กรและบุคคลทั่วไปที่จำหน่ายสินค้าและบริการเกี่ยวกับการตกแต่งบ้านและสวน
ซึ่งอาศัยศักยภาพด้านการจำหน่ายจากฝ่ายขายโฆษณาของนิตยสารที่มีอยู่

Health Cuisine & Beauty Festival จัดขึ้นที่ศูนย์การประชุมแห่งชาติสิริกิติ์
โดยงานแฟร์ทั้งสอง ได้รับการตอบรับจากผู้ประกอบการและผู้เข้าร่วมชมงานเป็นอย่างดี ทั้งนี้
ได้นำศักยภาพด้านการจำหน่ายจากฝ่ายขายโฆษณาของนิตยสารมาใช้เช่นกัน

3.สายงานหนังสือเล่ม

การจำหน่ายหนังสือเล่ม

หนังสือเล่มได้มีการจัดจำหน่ายผ่าน บริษัท อมรินทร์ บุ๊ค เซ็นเตอร์ จำกัด
ซึ่งจะเป็นผู้ดำเนินการกระจายหนังสือผ่านร้านหนังสือทั่วประเทศ โดยมีช่องทางการจัดจำหน่ายได้
ดังนี้

-   ช่องทางร้านหนังสือทั่วไป โดยมีระบบจัดจำหน่าย คือ

- ร้านหนังสือในกรุงเทพฯ ได้มีการใช้ระบบ Standing และ Reorder

- ร้านหนังสือต่างจังหวัด ใช้ระบบฝากขาย (Point of Sale)

-   ระบบร้านหนังสือเครือข่าย (Amarin Network)

-   ร้านนายอินทร์ เป็นร้านขายปลีกของบริษัท อมรินทร์ บุ๊ค เซ็นเตอร์ จำกัด

-   ระบบขายตรงสู่หน่วยงาน โดยพนักงานขายจะทำการเสนอ
    และแนะนำหนังสือที่บริษัทเป็นผู้จัดจำหน่ายไปยังสถาบันการศึกษา หน่วยงานราชการ
    และห้องสมุดต่างๆ โดยได้มีการคัดเลือกหนังสือที่เหมาะสม และมีคุณค่าต่อการศึกษา
    และสังคมไทย เพื่อเป็นประโยชน์สำหรับใช้ประกอบการเรียน หรือเป็นหนังสืออ่านนอกเวลา
    อันเป็นการเสริมสร้างภูมิปัญญาและเสริมทักษะในการอ่านให้กับเยาวชน และบุคคลทั่วไป

-   ไดเร็คเมล (Direct Mail) ด้วยศักยภาพทางด้านบริหารระบบสมาชิก
    ซึ่งได้สร้างฐานข้อมูลสมาชิก และได้จัดกิจกรรมทางการตลาด เพื่อสร้างความใกล้ชิด
    และแนะนำหนังสือใหม่ผ่านกิจกรรมส่งเสริมการขายที่จัดส่งให้

-   ขายเคลื่อนที่ในรูปแบบโมบาย ยูนิต ทีมพนักงานขายเคลื่อนที่เพื่อเข้าร่วมงานแสดงสินค้า
    และงานนิทรรศการต่างๆ อาทิ งานสัปดาห์หนังสือแห่งชาติ นิทรรศการหนังสือ
    และงานออกร้านอื่น ๆ ฯลฯ

-   ระบบ e-commerce ผ่าน www.naiin.com
    ที่อำนวยความสะดวกต่อผู้อ่านในการค้นหาหนังสือที่ต้องการตามหมวดหมู่
    หรือสำนักพิมพ์ผ่านระบบ Search engine ได้ทันที
    ทั้งนี้ได้มีการนำเสนอขายแก่ผู้อ่านทั้งในในรูปแบบ B2B และ B2C ด้วยเช่นกัน

4. สายงานแอ็กทีฟอมรินทร์ (เดิมชื่อสายงานพัฒนาธุรกิจ)

ฝ่ายอมรินทร์แทรเวล
ให้บริการทัวร์นำเที่ยวทั้งในประเทศและต่างประเทศผ่านวิทยากรมืออาชีพให้กับบุคคลทั่วไปและองค์กรต่างๆ
ภายนอก โดยมีหน่วยงานขายเป็นผู้ติดต่อ และนำเสนอรูปแบบบริการ
พร้อมทั้งให้คำปรึกษาอันเป็นประโยชน์ในการจัดทัวร์ต่างๆ ให้กับลูกค้า

ฝ่ายอมรินทร์เทรนนิ่ง นำเสนอบริการให้การอบรมความรู้ ฝึกทักษะ และงานฝีมือต่างๆ
ให้กับบุคคลทั่วไปและหน่วยงานภายนอก โดยเป็นผู้จัดหาวิทยากร และจัดการอบรมสัมมนา
พร้อมทั้งให้คำปรึกษาและคำแนะนำแก่ลูกค้าเพื่อให้คอร์สฝึกอบรมที่จัดขึ้นสามารถเพิ่มศักยภาพ
และตอบสนองความต้องการของลูกค้าได้อย่างดี

ฝ่ายอมรินทร์เทเลวิชั่น หน่วยงานโฆษณาโทรทัศน์จะทำหน้าที่เสนอขายช่วงเวลาโฆษณา
ทั้งในรูปแบบของหนังโฆษณา สกู๊ปพิเศษในรายการ รวมไปถึงการติดต่อหาผู้สนับสนุนรายการ
(Sponsor) ต่างๆ โดยจัดสรรตาราง เวลาการออกอากาศให้เหมาะสมกับความต้องการของลูกค้า
รวมทั้งให้คำแนะนำปรึกษาในรูปแบบการนำเสนอสินค้าและบริการ
ให้เข้าถึงกลุ่มเป้าหมายได้เป็นอย่างดี

การจำหน่าย e-magazine ซึ่งผู้ใช้งานสามารถเลือกใช้ผ่านระบบปฏิบัติการต่าง ๆ เช่น Apple,
IOS, RIM Blackberry และ Android เป็นต้น
ตลอดจนให้คำปรึกษาในรูปแบบของสื่อนิวมีเดียรูปแบบอื่นทุกประเภท เช่น
การจัดทำคอนเทนต์ในรูปแบบหนังสืออิเล็กทรอนิกส์ อีกด้วย

ชีวจิตโฮมและชีวจิตช็อป เป็นการให้บริการทางการแพทย์แก่ลูกค้าทั่วไปโดยแพทย์แผนปัจจุบัน
และมีการจำหน่ายสินค้า ตลอดจนอาหารเพื่อสุขภาพแก่ผู้ที่ให้ความใส่ใจในสุขภาพ
ลักษณะรายได้จึงมาจากการค่าบริการรักษา, ค่าสินค้า และค่าอาหาร

การจัดหาผลิตภัณฑ์หรือบริการ

1.  สายงานธุรกิจโรงพิมพ์
    บริษัทมีอัตราการใช้กำลังการผลิตในส่วนของงานพิมพ์โดยรวมเฉลี่ยประมาณ 85% - 95%
    ที่ผ่านมาบริษัทได้ชะลอการลงทุนสำหรับการขยายกำลังการผลิตมาตั้งแต่กลางปี 2540
    ตามภาวะเศรษฐกิจ
    และเอาใจใส่ต่อการบริหารจัดการเพื่อควบคุมยอดการสูญเสียลงและได้เริ่มขยายการลงทุนในกลางปี
    2544 เป็นต้นมาโดยเริ่มจากสายงานธุรกิจโรงพิมพ์ ได้ลงทุนเปลี่ยนเครื่องพิมพ์ใหม่ 5 เครื่อง
    และในปี 2546 ได้ลงทุนซื้อเครื่องพิมพ์หลักเพิ่มอีก 2 เครื่อง
    และเครื่องเข้าเล่มอัตโนมัติความเร็วสูงอีก 1 ชุด
    ซึ่งสามารถลดขั้นตอนในการผลิตแม่พิมพ์เป็นระบบ Digital Work Flow
    และมีการสร้างแม่พิมพ์ด้วยระบบ Computer to plate ความเร็วสูง ต่อมาในปี 2547
    และปี 2548 ได้ลงทุนซื้อเครื่องพิมพ์เพิ่ม 3 เครื่องเพื่อขยายกำลังการผลิต
    และลงทุนก่อสร้างขยายโรงพิมพ์เพิ่มพื้นที่รองรับการขยายตัวทางเศรษฐกิจ

สายการผลิตหลักที่สำคัญจะแบ่งการทำงาน 2 กะและ 3 กะ ในบางแผนก ซึ่งทำงานการผลิต ตลอด
24 ชั่วโมง ได้แก่ งานแยกสี งานทำแม่พิมพ์ งานพับ งานทำเล่ม และงานปกแข็ง ส่วนงานพิมพ์
ได้ว่าจ้างผู้ผลิตเหมาช่วงเข้าเสริมในบางกรณี
โดยมีการควบคุมคุณภาพงานให้ได้ตามเกณฑ์ของบริษัทโดยมีการวางแผนการผลิตล่วงหน้าให้สอดคล้องกับสายการผลิตหลัก

บริษัทได้จัดเตรียมโครงสร้างพื้นฐานเพื่อตอบสนองต่อกระแสการเปลี่ยนแปลงของเทคโนโลยีดิจิตอลที่จะมีบทบาทต่ออุตสาหกรรมการพิมพ์
ต่อเนื่องจากปี 2554 โดยได้ปรับปรุงระบบกระบวนการทำงาน
และพัฒนาบุคคลากรให้พร้อมรองรับวิถีทางของสื่อดิจิตอลที่จะต้องออกแบบระบบการทำงานเพื่อรับสื่อยุคใหม่
ซึ่งรวมถึงการปรับปรุงเครือข่ายคอมพิวเตอร์, การพัฒนาระบบสารสนเทศของบริษัทอมรินทร์
Amarin Content Warehouse – ACW
เพื่อสร้างฐานข้อมูลที่ผลิตโดยทุกสำนักพิมพ์ในเครืออมรินทร์ รองรับการสืบค้น
และสนับสนุนการนำข้อมูลที่มีคุณภาพ
มาพัฒนาต่อยอดเกิดเป็นผลิตภัณฑ์ที่มีคุณค่าและหลากหลายในเวลาอันรวดเร็ว
ซึ่งเป็นหัวใจสำคัญของการรับข่าวสารในโลกยุคใหม่ในปัจจุบัน
ในส่วนของการผลิตงานพิมพ์แบบออฟเซ็ทสำหรับหนังสือเล่ม
ก็ยังคงดำเนินการภายใต้งานพิมพ์ออฟเซ็ทคุณภาพสูง (High-Definition Printing)
ซึ่งอาศัยความชำนาญและเทคโนโลยี เครื่องพิมพ์ที่ให้รายละเอียดสูงมากรวมถึงการผลิตปรู๊ฟสี
และแม่พิมพ์ที่ให้ความคมชัดสูง เพื่อถ่ายทอดถึงรายละเอียดจากต้นกำเนิด
ลงในงานพิมพ์ที่คมชัดเมื่อเทียบเคียงกับต้นฉบับ
ดังที่ปรากฎเป็นผลงานของสายงานธุรกิจโรงพิมพ์ที่ผ่านมา อาทิ สูจิบัตรงานศิลปะ โบราณวัตถุ
พระเครื่อง รวมถึงหนังสือภาพถ่ายต่างๆ

นอกจากนี้ สายงานธุรกิจโรงพิมพ์ยังได้เร่งขยายสายการผลิตงานทำเล่มแบบปกแข็งคุณภาพดีเลิศ
(High Value Finishing) เพื่อรองรับงานสิ่งพิมพ์คุณภาพสูง ที่เป็น segment
ซึ่งสิ่งพิมพ์แบบดิจิตอลไม่สามารถเข้าถึงได้
โดยทางสายงานธุรกิจโรงพิมพ์ได้ลงทุนเพิ่มเครื่องจักรทำเล่ม เพื่อรองรับตลาดงานพิมพ์คุณภาพสูง
ซึ่งเป็นงานผลิตที่สร้างสรรด้วยฝีมือช่างที่พิถีพิถัน ประณีต และมากด้วยประสบการณ์ความชำนาญ
เพื่อให้เกิดคุณภาพงานที่สวยงามทั้งงานพิมพ์, รูปเล่มปกแข็งที่ ทรงคุณค่า
และบรรจุภัณฑ์ที่งดงามดึงดูดสายตาของผู้พบเห็น

ในปี 2555 สายงานธุรกิจโรงพิมพ์ประสบความสำเร็จในการปฏิรูปกระบวนการผลิต
ให้เกิดประสิทธิภาพสูงขึ้น
และเทคนิคทางวิศวกรรมอุตสาหการยังส่งผลให้โรงพิมพ์มีต้นทุนการผลิตที่ต่ำลงกว่าตามที่คาดการณ์ไว้
ทีมงานเทคนิค และทีมวิศวกรรมยังคงช่วยให้สายงานธุรกิจโรงพิมพ์สามารถปรับใช้วัสดุ
และเทคโนโลยีใหม่ๆให้สามารถนำมาใช้งานกับเครื่องจักรเดิมที่มีอยู่
และการพัฒนาดังกล่าวยังช่วยให้ทีมขายสามารถกำหนดเวลาผลิต ที่รัดกุม
และตอบสนองต่อความคาดหวังของลูกค้าได้เป็นอย่างดียิ่ง
ดังนั้นในปีนี้ทางโรงพิมพ์จึงประสบผลสำเร็จในการดำเนินงานอย่างสูง จนมียอดขายสูงสุด

สายงานนิตยสารและสายงานหนังสือเล่ม เนื่องจากบริษัทผลิตนิตยสารและหนังสือเล่ม
ซึ่งมีการแข่งขันในทางธุรกิจค่อนข้างสูง ข้อมูลอัตรากำลังการผลิต หรือหน่วยการผลิต
เป็นข้อมูลที่ไม่สามารถเปิดเผยได้
แต่อัตราการเพิ่มขึ้นหรือลดลงของอัตรากำลังการผลิตขึ้นอยู่กับภาวะเศรษฐกิจโดยรวมของประเทศเป็นหลัก

2.  สายงานแอ็กทีฟอมรินทร์ (เดิมชื่อสายงานพัฒนาธุรกิจ)

    1.  ฝ่ายอมรินทร์แทรเวล ได้ขยายการท่องเที่ยวในรูปแบบการผจญภัยที่สนุกสนานในนามของ
        Festive Tour เพื่อตอบสนองกลุ่มลูกค้าได้ครอบคลุมมากขึ้น

    2.  ฝ่ายอมรินทร์เทรนนิ่ง มีการปรับปรุงเนื้อหาในคอร์สต่าง ๆ
        รวมถึงบุคลากรและวิทยากรที่มีคุณภาพมากขึ้น

    3.  ฝ่ายอมรินทร์เทเลวิชั่น
        มีการรับจ้างผลิตรายการเพิ่มขึ้นนอกเหนือจากการผลิตรายการของบริษัท

    4.  ชีวจิตโฮมและชีวจิตช็อป
        เน้นการรักษาแนวทางชีวจิตควบคู่กับการแพทย์แผนปัจจุบันและคัดสรรสินค้า
        วัตถุดิบที่มาจากธรรมชาติหรือโดยวิธีการเกษตรอินทรีย์

    5.  ฝ่ายอมรินทร์ครีเอทีฟแอนด์อีเว้นต์โดยจัดกิจกรรมให้กับนิตยสารและหนังสือเล่มในเครือของบริษัท
        และลูกค้าภายนอกเพิ่มมากขึ้น

    6.  ฝ่ายอมรินทร์นิวมีเดียด้วยความความเชี่ยวชาญด้านการผลิตเนื้อหาในรูปแบบดิจิตอลคอนเทนต์
        ให้กับนิตยสารและหนังสือเล่มในเครือของบริษัทและลูกค้าภายนอก

ข้อมูลเกี่ยวกับวัตถุดิบและผู้จัดจำหน่าย

วัตถุดิบหลักที่ใช้ในการผลิตของบริษัท คือ กระดาษ
กระดาษส่วนใหญ่ที่ใช้เป็นกระดาษอาร์ตและกระดาษปอนด์
ซึ่งในปัจจุบันใช้กระดาษอาร์ตที่ผลิตได้ในประเทศประมาณ 85%
ที่เหลือเป็นกระดาษนำเข้าจากประเทศญี่ปุ่น โดยผ่านตัวแทนจำหน่ายในประเทศรายใหญ่ จำนวน 12
ราย ส่วนกระดาษปอนด์ทั้ง 100% จะสั่งซื้อจากบริษัทที่ผลิตได้ในประเทศจำนวน 2 ราย
การสั่งซื้อจะเป็นลักษณะสั่งเป็น LOT ตามความต้องการงานพิมพ์แต่ละงาน
โดยสั่งเตรียมล่วงหน้าประมาณ 15 วันก่อนพิมพ์ เพื่อให้งานออกมาได้มาตรฐานเดียวกัน
สีและเนื้อกระดาษไม่แตกต่างกัน นอกจากในช่วงเวลาที่กระดาษขึ้นราคา เช่น ระหว่างปลายปี
2537-2538 บริษัทจำเป็นต้องสั่งซื้อกระดาษประเภทหลัก ๆ
ที่ใช้ในการผลิตนิตยสารและงานรับจ้างพิมพ์ไว้ล่วงหน้า 3-6 เดือน
เพื่อลดความเสี่ยงอันเกิดจากการขยับตัวขึ้นของราคากระดาษ

บริษัทได้กำหนดระเบียบปฏิบัติในการจัดซื้อวัตถุดิบอย่างมีหลักเกณฑ์
และโดยเฉพาะสายงานธุรกิจโรงพิมพ์ ได้เลือกใช้แนวทางระบบบริหารคุณภาพ ISO 9002
เป็นแนวนโยบาย และจัดทำบัญชีรายชื่อแหล่งซื้อหรือผู้ขายไว้ชัดเจน
โดยมีรายชื่อผู้จำหน่ายวัตถุดิบและบริการประเภทอื่นๆ ที่คัดเลือกแล้วรวมกว่า 100 ราย
ส่วนใหญ่เป็นการจัดซื้อภายในประเทศเกือบทั้งหมด วัตถุดิบหลักได้แก่ กระดาษพิมพ์
คิดเป็นมูลค่าประมาณ 60% ของต้นทุน มีสัดส่วนวัตถุดิบในประเทศต่อการนำเข้า 70:30
ส่วนวัตถุดิบอื่นๆ ได้แก่ ฟิล์ม แม่พิมพ์ หมึกพิมพ์ กาว ฯลฯ มีอัตราส่วนในประเทศต่อการนำเข้า
35:65 บัญชีรายชื่อดังกล่าวจะถูกทบทวนหรือปรับปรุงรายชื่อโดยคณะกรรมการคัดเลือกแหล่งซื้อ
ตามสถานการณ์ และสภาวะตลาด
โดยส่วนใหญ่บริษัทจะมีรายชื่อผู้จำหน่ายวัตถุดิบแต่ละรายสำรองไว้เพื่อป้องกันผลกระทบจากการสูญเสียผู้จำหน่ายหลักไป

ขั้นตอนการผลิตและเทคโนโลยี

ขั้นตอนการผลิตในส่วนของนิตยสารและหนังสือเล่ม จะเริ่มจาก
สายงานนิตยสารและสายงานหนังสือเล่มดูแลรับผิดชอบการจัดทำและเตรียมเนื้อหาของนิตยสารและหนังสือเล่มในเครือ
รวมแล้วไม่ต่ำกว่าปีละ 400 เรื่อง และ สายงานธุรกิจโรงพิมพ์
รับผิดชอบในการผลิตงานพิมพ์คุณภาพสูงทั้งจากสายงานนิตยสารและสายงานหนังสือเล่ม
และงานรับจ้างพิมพ์จากลูกค้าภายนอกทั่วไป ส่วนธุรกิจจัดจำหน่าย บริษัทได้มอบให้ บริษัท อมรินทร์
บุ๊ค เซ็นเตอร์ จำกัด ดำเนินการจัดจำหน่ายสิ่งพิมพ์ทั้งหมดของบริษัท โดยแบ่งเป็นขายผ่านสายส่ง
และช่องทางร้านค้าปลีก สำหรับในส่วนของสายพัฒนาธุรกิจ
บริษัทมีขั้นตอนในการดำเนินการและมีมาตรฐานในระดับเดียวกับผู้ประกอบการชั้นนำในธุรกิจนั้น ๆ
โดยการใช้บุคลากร และเนื้อหา (Content) ที่บริษัทมีอยู่มาใช้ในการให้บริการ

สำหรับเทคโนโลยีการผลิตของสายงานธุรกิจโรงพิมพ์ของบริษัทเป็นเทคโนโลยีสากลที่ทันสมัยของธุรกิจสิ่งพิมพ์
คัดสรรโดยฝ่ายวิจัยและพัฒนาเทคโนโลยีการพิมพ์ของบริษัท
มุ่งเน้นการนำเทคโนโลยีเพื่อการบริหารจัดการกระบวนการพิมพ์ที่มีประสิทธิภาพสูงสุด
ซึ่งช่วยทำให้ต้นทุนการผลิตลดต่ำลง

ผลกระทบต่อสิ่งแวดล้อม

บริษัทได้พัฒนามาอย่างต่อเนื่องโดยตลอดจนย่างเข้าปีที่ 36
ในการให้บริการงานพิมพ์คุณภาพครบวงจรเป็นการผสมผสานศาสตร์แห่งเทคโนโลยีการพิมพ์และศิลปะความงดงามอย่างสมบูรณ์แบบ
ด้วยเทคโนโลยีที่ล้ำหน้าและความใส่ใจในทุกขั้นตอน
จนเป็นโรงพิมพ์แห่งแรกของประเทศไทยที่ได้รับการรับรองมาตรฐานคุณภาพ ISO 9002:2000
ซึ่งเป็นผลให้การบริการลูกค้าเป็นไปอย่างรวดเร็วและมีประสิทธิภาพ
ขณะเดียวกันบริษัทยังคำนึงถึงการรักษาสภาพแวดล้อมโดยรวมของพื้นที่ทำงานและพื้นที่ใกล้เคียง
โดยสร้างระบบจัดการด้านการรักษาสภาพแวดล้อมในส่วนของสายธุรกิจโรงพิมพ์ไว้เป็นอย่างดียิ่งและจากกระบวนการผลิตอุตสาหกรรมสิ่งพิมพ์ของบริษัท
มีปริมาณของวัตถุดิบที่เหลือจากกระบวนการผลิตและน้ำเสีย จำแนกประเภทได้ดังต่อไปนี้

1. น้ำเสียจากกระบวนการผลิต ในอุตสาหกรรมการพิมพ์น้ำเสียที่เกิดจากกระบวนการผลิต
มีปริมาณไม่มากนัก ประมาณ 10 ลูกบาศก์เมตรต่อวัน
ซึ่งจะถูกผ่านการบำบัดในบ่อบำบัดน้ำเสียซึ่งบริษัทออกแบบจัดทำขึ้นให้น้ำทิ้งลงสู่บ่อพักสาธารณะมีความใสสะอาดปราศจากสิ่งเจือปน

2. เศษวัตถุดิบที่เหลือจากการผลิต เช่น เศษกระดาษ เศษฟิล์ม และแม่พิมพ์อะลูมิเนียมที่ใช้แล้ว
บริษัทได้นำเศษวัตถุดิบที่เหลือจากกระบวนการผลิตเหล่านี้ไปขายเพื่อผู้ซื้อนำไปส่งให้โรงงานผลิตใช้ใหม่

สำหรับมลภาวะอื่นๆ ในอันที่จะส่งผลกระทบต่อสิ่งแวดล้อม เช่น มลภาวะอันเกิดจากเสียงเครื่องจักร
บริษัทได้ดำเนินการสร้างห้องปรับอากาศขนาดใหญ่สำหรับติดตั้งแท่นพิมพ์
ซึ่งสามารถเก็บเสียงอันเกิดจากกระบวนการพิมพ์ได้เป็นอย่างดี
รวมถึงการคัดสรรเคมีภัณฑ์สำหรับการผลิตที่ปลอดภัยต่อพนักงาน ผู้ใช้งานและผู้อ่าน

การควบคุมโดยหน่วยงานของรัฐ อยู่ภายใต้การดูแลและควบคุมของกรมโรงงานอุตสาหกรรม
กระทรวงอุตสาหกรรม และหน่วยงานอนามัยเขตตลิ่งชัน กรุงเทพมหานคร

งานที่ยังไม่ส่งมอบ -ไม่มี-